c: application/atom+xml

text:
Halleluiah Chorus hi chu hmun tin maiah kan sa thiam fur hlawm a, amaherawhchu Amen tih erawh hi chu Mizoram pum huap ang pawhin sa thei an la vang angreng hle. Keini thingtlang khua ang atang chuan thil ropui ve tak a ni e.
Click here to view the embedded video.
]]>
2nd. Wednesday: MZP general headquarters chuan ‘Mizo zirlaite tana hnam dang nupui/pasal nei lo tura inzirtirna leh intiamkamna ní siam’ an lo rel tawh angin an hmang a, Mizoram hmun hrang hrangah hnam dang nupui/pasal nei lo tura inzirtirna leh intiamkamna hun an buatsaih. MZP tarlan danin, Aizawlah chuan college leh sikul eng emaw zatah hun an hmang a, MZP hruaitute’n Mizo ngei nupui/pasala neih a ṭul dan leh ram leh hnam humhalhna kawnga a pawimawh dante an sawi. Intiamkamna tura hming ziahna an buatsaihah zirlai sang chuangin hnam dang nupui/pasal nei lo turin intiamkamna hming an ziak a ni.
3rd. Thursday: Phunchawng Mel-10-ah truck AS-24 C-2498 leh Pulsar bike MZ-01 D-7782 an insú a, bike khalhtu Vanlallawmkima Chhangte (24) s/o Thangchungnunga, Lengpui Model Veng a hmunah a thi. Truck driver chu Rubel Ahmed Mazumder, Hailakandi a ni.Vanllalawmkima hi 10 Assam Regiment niin Bangalore-ah a awm a, chawlh hmanga a rawn haw lai a ni.
4th. Friday: Census of Govt. Employees & Workers, Aizawl District 2015 bu siam thar chu District Research Office, Venghluiah Federation of Gov’t. Employees & Workers president R.Lalrammawia’n a tlangzarh. Lehkhabu hi Economics & Statistic department buatsaih a ni a, Aizawl district bika Mizoram sorkar hnathawkte chhiarpui an neih hnua kawng hmang nei taka rem khawmna lehkhabu a ni.
5th. Saturday: Teachers’ Day a ni a; Mizoram hmun hrang hrangah hman a ni a, a hmanna pui ber MZP-in Synod Conference Centre-a an hman chu School Education minister H.Rohluna’n a hmanpui. H.Rohluna chuan, zirtirtu hna chu hna zahawm leh pawimawh a nih thu sawiin, zirtirtu nungchang mawi lo tlemtête avangin an hmingchhe hma bik tih a sawi a, “Zirtirtu thawk ṭhate vanga hmasawnna hmuh tur tam tak a awm erawh chu hmuh hmaih a ni lo a, chawimawi phûte pawh chawimawi a ṭul hle a ni,” a ti.
6th. Sunday: Synod Conference Hall, Lunglei-ah Chakma Kristian Fellowship chu Lunglei khaw chhunga Kristian ni sa, zirlai te leh sorkar hnathawk te leh mahnia eizawnna avanga cheng mek ten an din thar. Hei hi SMB in Lungleia Chakma Evangelist a dah Pu Lallianzuala Sailo leh Bru/Chakma Gospel Team, Chawngte te beihpui thlak rah chhuah a ni. Anni hian Lunglei huam china Chakma ringlo leh kohhran bel mumal lote zingah Crusade hlawhtling tak an nei a. Chakma Kristian Fellowship din tur pawh hian an phur tlang hle a ni. Tunah hian Chhim Working Comt. hnenah pawmpui tur leh a enkawltu tur bial leh kohhrante dil tura hmalakna kalpui mek a ni. Tun dinhmunah hruaitu atan Chairman ah Pu Lallianzuala Sailo leh Secretary ah Tv. Sala Singh te ruat an ni.
7th. Monday: RL Rinawma, IRS chu Principal Adviser to CM atan ruat a ni. CM office-ah a ṭhu ang. RL Rinawma hi Ministry of Finance-a Principal Chief Commissioner of Income Tax a nih laiin February 2015 khan pension-in a chhuak a ni.
8th. Tuesday: DIET chuan Aizawl South SDEO huamchhunga primary teacher-te Aibawk BRC hall-ah ‘New Texbook Training’ an buatsaih. Kumin aṭang hian NCERT adapted New Textbook hman a nih avangin training hi buatsaih a ni.
9th. Wednesday: Mizoram Legislative Assembly hnuaia Subject Committee-I chuan Kerala sorkar hmalaknate tlawh turin Aizawl an chhuahsan. Subject Committee-I member-te hi an chairman Chalrosanga Ralte hoin an kal a, member dangte chu – Lalrinliana Sailo, R.Vanlalvena leh Lalthanlianate an ni a, Assembly official-te’n an ṭawiawm. September 15-ah Aizawlah an lo let leh ang.
10th. Thursday: World Suicide Prevention Day (mahni intihhlum dona/venna ni) a ni a, Health department-a Mental Health Wing leh Aizawl West College-a Psychology department-te huaihawtin IPR Auditorium-ah hman a ni. World Suicide Prevention Day hmannaah hian Aizawl West College principal Dr Laithanzauva khuallian a ni a, Health services director Dr Rohmingthanga Ralte khualzahawm a ni. Mahni intihhlum avangin khawvelah kum tin mi nuai 8 chuang an thi ziah anga chhût a ni. Kulikawn Hospital-a Psychiatry department chuan September 2014 leh August 2015 chhungin mahni intihhlum tum an hnen pantu mi 28 an enkawl a, chungte chu mipa 20 leh hmeichhia pariat niin, thingtlang mi 12 leh khawpui mi 16 an ni.
11th. Friday: Mara Students Organisation (MSO)-te chuan Saiha khawpuia hnam dang dawr paruk, licence dik lo leh mi dang hming hawha hawnte an khârsak.
12th. Saturday: Lairam Isua Krista Baptist Kohhran (LIKBK) Assembly-in kumpuana a hman, ‘Thianghlimna’ tih bawhzuiin LIKBK ṭhalai pawlte hnatlang an nei a; khawlai leh vantlang hmun pawimawh – zun in, tuihâwk luankawr leh kalkawngte an tifai. Hnatlangah hian member ṭhahnem tak an thawk chhuak a ni.
13th. Sunday:Mizoram Presbyterian kohhran hnuaia Naupang Sunday School naupangte chuan anmahni pastor bial tinah inkhawmpui an nei. Inkhawmpui naah hian chang, thuinchhang leh hla te a inelna neih a ni.
14th. Monday: Mizo Hindi Zirlai Pawl (MHZP) buatsaihin Chanmari YMA Hall-ah National Hindi Day (Hindi Diwas) hman a ni a, minister of state Lalrinmawia Ralte-in a hmanpui. Lalrinmawia Ralte chuan, India rama cheng kan nih avangin Hindi a pawimawh tih sawiin, “India ram hi kan ta tih ngamna thinlung pu tur chuan Hindi kan thiam a ngai. Ram chhung hmun dangah hna thawk turin ṭhalai an chhuak fo a, harsatna an tawh lian ber chu ṭawng a ni. Ṭawng kan thiam phawt chuan khawi hmunah pawh Mizo ṭhalaite tan hna hmuh a harsa ngai lo,” a ti. Hindi Day hmannaah hian National Hindi Prachar Sabha result chhuaka ti ṭhate hnenah chawimawina hlan nghal a ni.
15th. Tuesday: Republic Veng, Upper Republic leh Republic Vengthlang thlànmual inṭawm mawng lam a min a, thlan 40 chuang a tichhia.
16th. Wednesday: Serchhip district deputy commissioner (DC) thar, Dr Lalrozama chuan a hna thar a zawm a, Serchhip DC piasaah DC mawhphurhna la mek tu VL Remliana hnen aṭang mawhphurhna a la a ni.
17th. Thursday: K.Lalsawmliana (59) h/o H.Lalnghinglovi, Sihphir chu chuap cancer avangin Synod Hospital-ah a boral. Pu Sawma hian a nupui, afate pahnih leh a tute pali a kalsan.
18th. Friday: Mizoram Nationalist Party leh Mizoram People’s Conference Party (Democrat)-te chu Congress party-ah an inchhûng lut a; Congress Bhavan-ah lawm luhna inkhawm neih a ni.
19th. Saturday: Muallungthu Bial KṬP-te chuan Aizawl Civil Hospital tan thisen pein, mipa 46 leh hmeichhia pariatte’n unit 54 an pe.
20th. Sunday: Tuivawl luiah Immanuel Malsawmzuali (thla 6) d/o Sithaniel Bisra (Mizo hming Zamawia), Keifang Vengthar chu a tla hlum. Malsawmzuali hi a ú hmeichhiain a pua a, a nute nen Tuivawl lui pan laia dai kai an tumna lamah an chesual a ni.
21st. Monday: MNF party chuan Aizawl bakah, district khawpui leh khaw dang hmun 16-ah Martarte Ni an hmang. Aizawlah chuan MNF treasurer Vanlalzawma hoa hman a ni a, MNF president Zoramthanga’n Kolasib-ah leh senior vice president Tawnluia’n Lungleiah an hmanpui. MNF-te hian Martarte Ni hi September, 20, 1980-ah an hmang ṭan a; Luangmuala Martar Thlanmual an siamah martar hming 1,563 ziah a ni tawh.
22nd. Tuesday: Mizoram Hindi Training College (MHTC) leh Central Hindi Directorate ṭangkawp chuan MHTC auditorium-ah ‘Significance and Importance of Hindi in the Development of Languages of the North East India’ seminar an buatsaih a, parliamentary secretary (HTE) H.Zothangliana’n a hmanpui. H.Zothangliana chuan, India rama awm tan Hindi thiam ngei a pawimawh tih sawiin, “Hindi hi India ram zau tak min phuarkhawmtu a ni. Ram inpumkhat nan Hindi ṭawng thiam a pawimawh,” a ti. Seminar hi HTE joint director H.Lalramhluna’n a kaihruai a, India ram hmun hrang hrang aṭangin paper present turin mi pasarih an tel bawk.
23rd. Wednesday: Young Lai Association (YLA) din champha vawi 41-na a ni a, YLA branch hrang hrangin an remchan dan angin an lawm a; branch tam ber chuan khua/veng chhung thenfai hnatlang, vantlang tana thil pawimawh tih nan leh hnam làm leh zai entirna leh intihhlimna atan an hmang.
24th. Thursday: 2015 Subroto Cup Football Tournament-ah Mizoram team (Govt Chawngfianga Middle School, Kolasib hminga kal) chuan Ambedkar Stadium, Delhi-ah Afghanistan aiawha kal Esteqal School, Kabul, Afghanistan chu extra time-a Norbert Lalfakawma goal hmangin 3-2 in an hneh a, a vawi lina atan Sub Junior inelnaah an champion. Mizoram champion puitu coach Lalthawmmawia chu best coach-ah thlan a ni a, final-a goal hnih khungtu Ramhlunchhunga Hmar chu best player-a thlan niin inhliam vanga final khel thei lo Lallawmkima chu best keeper-a thlan a ni bawk.
25th. Friday: Mosolman-te ni pawimawh, Id-Ul-Zuha a ni a, Mizoramah pawh Mosolman-te’n an hmang. Aizawlah chuan Lammualah ṭawngṭaina hun an hmang a, mi 3,000 chuang pungkhawmin, bungbúin an ṭawngṭai a ni. Aizawl Mosque-a Imam Maulana Bilal Ahmed kaihhruai ṭawngṭainaah hian Mizoram, India leh khawvel ram dangah remna leh muanna awm theih nan te, hmasawnna atante leh mipuite hamṭhatna atan an dil a ni.
26th. Saturday: Central KṬP buatsaihin Mizoram pumah ram tana ṭawngṭai rualna hun huaihawt a ni a, Aizawlah chuan Lammualah neih a niin member thahnem tak an fuankhawm a ni.
27th. Sunday: Mizoram UPC ṭhalai pawl, Pentecostal Youth Department (PYC) General Conference vawi 21-na, September 25th. atanga Sakawrdaia neih chu a ṭiak. An thurel ṭhenkhatte chu – kum 2016-a hmalakna atan zûk leh hmuam do beihpui thlak te, mihlim kawng zawh neih te, thu leh hla kûtpui buatsaih te, live crusade buatsaih leh blood donation camp neihte a ni. Kum 2016 budget atan Rs. 16,85,800/- an pawm a; kum 2016 conference chu Vairengte-ah neih tur a ni. PYD inkhawmpuiah Mizoram UPC pastor bial 72 aṭangin palai riak lut 2,013 an awm a ni.
28th. Monday: AH&Vety Minister C.Ngunlianchunga chuan Lawngtlai AH & Vety Complex-ah NLUP hnuaia vawk vulh thlangtu chhung 98 hnenah final installment Rs. 10,050/- ṭheuh a hlan. C.Ngunlianchunga chuan, Mizoram sorkarin mipuiten hma an sawn loang tih hlauin an thawh thiam zawng eizawnna a thlan tira, chu an eizawnna thlanah chuan a bul tan sakin mamawh engkim a pein, a vil zui tih a sawi.
29th. Tuesday: Chief minister Lal Thanhawla chuan DoNER minister Dr. Jitendra Singh chu Delhi-ah a hmu a, Mizoram mamawh hrang hrangte a thlen. Dr. Jitendra Singh chuan Mizoram chu India rama mau ngah state a nih vangin furniture atan mai ni lo, lehkha puan siam nan hlawk taka hman thei an ni tih sawiin, “Mau hmanga lehkhapuan siamchhuah chu state sumhnar mai ni loin ṭhalaite hna siamsakna tur a ni,” a ti. Chief Minister hian Aizawl leh a chhehvela community hall sakna tur ruahmanna chu ngaih pawimawh hmasak (priority) zinga dah tur leh hmarchhak state pariatte hnam ziarang tilang chiang thei tura hmasawnna hnathawh a ṭul thute Dr. Jitendra Singh hi a hrilh.
30th. Wednesday: Ni thum awh tur Anthurium Festival 2015 chu Lengpui Mini Sports Complex-ah ṭan a ni a, Governor Lt.Gen. Nirbhay Sharma-in a hawng. Larsap chuan, Mizo tam takin sum hmuh nana an hman anthurium pangpar hming chawia kût siam chu thil inhmeh tak nia a hriat thu a sawi.]]>
2nd. Sunday: Baptist Church of Mizoram chuan tun hnaia missionary tura an lak thar mi 13-te tirh chhuahna hun an hmang. Tirh chhuahna inkhawm hi biak in pathumah neih a ni a; Lunglawn East biak inah mi pali, Rahsi Veng biak inah mi panga leh Serkawn biak inah pali an tír chhuak a ni.
3rd. Monday: VL Remruatpuia (25) s/o Thansiami, Dinthar, Aizawl chu an veng chhunga tuihâwk luankawr (side drain)-ah chesualin a tleng a, side drain tawpa khâmah tlain, ká chhawn lohin a thi.
4th. Tuesday: Sepoy Lalramchhana (42), Rashtriya Rifles-a ‘E’ Company hnuaia 9th. Mechanised Infantry Battalion-a Quick Reaction Team platoon-a awm Lalbiakhluni, Ratu khuaa mi fapa chu Jammu & Kashmir-a mi firfiakte nen an inkah laiin an sipaipui, anmahni zinga mi pakhatin a kâp hlum palh.
5th. Wednesday: Counter Insurgency and Jungle Warfare School (CIJWS)-a an hotu pakhat, Col. Ravinder Singh Vairengteah buaina a siam avangin Vairengte police-te’n an man. Col. Ravinder Singh hi a khawsak mawi loh ṭhin avangin thla hmasa khan Vairengte MZP leh MSU hruaitute chuan CIJWS Commandant hnenah páwna chhuak thei lo tura hrêng turin an lo ngen tawh a; Commandant chuan inquiry an lak mek thuin a lo chháng a ni.
6th. Thursday: Health minister Lal Thanzara hoin CMO conference hall-ah thingtlang leh hmun kilkhâwra chengte’n awlsam zawka doctor an ràwn theih dan tur sawiho a ni. He system-in a tum ber chu – thingtlang leh hmun chengkera chêng, hmun leh hmuna doctor ráwn thei lote’n internet hmanga doctor an râwn ve theihna tur a ni. Tele Medicine ang chi hi tun hma lam pawhin Mizoramah hman a lo ni tawh ṭhin a, mahse, a hlawhtling em em lo. Tun ṭuma mi hi chu chi dang deuh a ni a, Mizorama hman atan a ṭha dawn nge dawn lo tih meeting-ah hian an sawiho a ni.
7th. Friday: Hnahlanah police leh Assam Rifles-te’n silai, M3 Rifle pahnih an man. Police leh Assam Rifles-te hian an thu dawn bawhzuiin Hnahlan khaw dai, Myanmar kawngah Chingsianpianga, kum 36, Chinkhankhaia fapa, Myanmar-a Darkhai khua inti chu an lo man a, a kut atangin heng silai, M3 Rifle pahnih leh a mu dahna pathum an man a ni.
8th. Saturday: UPC (NEI) Aizawl East District-a Thianghlimna Committee chuan Salem Veng biak inah Mualpui Salem bial huapin zuk leh hmuam ṭhat lohzia inzirtirna hun an hmang. Seminar hi session hnih-ah ṭhen niin, chawhmaah MSTCS state nodal officer Dr Jane R Ralte leh psychologist Rebecca Lalruatfeli Hnamte ten thu an sawi a; chawhnuah district superintendent Rev. PC Lalnghakliana’n thu a sawi thung.
9th. Sunday: Champhai leh a chhehvelah nasa takin ruah a sûr a, Champhai leiletah nasa takin tui a tling a, hmun tam takah tuiin buh a chîm pil.
10th. Monday: Mizoram Hindi Prachar Sabha (MHPS) chuan Board Examination 2015 first session result a tichhuak a; Prabodh (class-X)-ah 82.05%, Visharad (class-XII)-ah 78.57% leh Praveen (B.A)-ah 97.09% an pass. MHPS-in result a tihchhuahah hian zirlai exam zawng zawng 253 zinga 232 an pass a, pass percentage chu 91.69 a ni.
11th. Tuesday: Dr PC Biaksiama lehlin, ‘Mizo Parallel Bible’ chu Vanapa Hall-ah TNT hotupa Sangthankima’n a tlangzarh. Paralellel Bible hi a hmain Thuthlung Thar bik tihchhuah a ni tawh a, tunah hian a bu pumpuia tlangzarh a ni. Mizo Parallel Bible-ah hian a lehlamah sap ṭawng King James Version a awm a, a column lehlamah Mizo ṭawng zela dah a ni.
12th. Wednesday: Aizawl Municipal Council (AMC) inthlan vawi hnihna, kumin tawp lama awm tura hmeichhe tana seat hauh turte IPR conference hall-ah pawh a ni a, hmeichhe ward turte chu Ward I, VII, IX, XIII, XV leh XVIII-te an ni. Danin a phût angin, AMC-ah hian 33% women reservation hman a ni a, Ward 19 zinga paruk chu hmeichhe tana hauh zel tur a ni. Hmeichhe ward turte chu a inchhâwka thlan ṭhin tura tih a ni. AMC inthlan vawi hnihnaa hmeichhe ward tur pawhnaah hian political party tin aiawh te, Mizoram People Forum, Central YMA, MHIP leh Mizoram Journalist Association hruaitute leh thuthar thehdarhtute an tel.
13th. Thursday: Kelkanga Special Assistance Scheme hnuaia petty trade thlangtu mi pakua hnenah Champhai DC H.Lalengmawia’n Rs. 15,000/- ṭheuh a hlan. H.Lalengmawia chuan petty trade ṭanpuina dawngtute chu dawr neisa an nih deuh vek avangin an pawisa dawn chu an dawr bungrua tihchangtlunna atan ṭangkai taka hmang turin a chah.
14th. Friday: All India Radio, Aizawl chuan FM radio signal chak zawka thawn chhuak thei, Digital 6 Kw FM Transmitter chu an tlangzarh. Digital 6 Kw FM Transmitter tlangzarh hnua a hmasa ber atan Larsap Lt.Gen. Nirbhay Sharma thuchah tihchhuah a ni.
15th. Saturday: Independence Day vawi 69-na chu India ram pumah urhsun taka lawm a ni. Mizoramah pawh khaw tam takah independence day hi lawm a ni. Aizawla lawmna inkhawma khuallian chief minister Lal Thanhawla chuan ram mipuite chu kut tling loa sum lak luh dopuiah a sawm. Lammuala I-Day lawmna hi zing dar 9-ah ṭan a ni a, khuallian chief minister hian hnam puanzar a pawt pharh a, parade contingent 29-te’n hnam puanzar chibai an bûk a chháng lêt a ni.
16th. Sunday: Hnam dang khalh truck MH-04 GC-3064 chuan Kolasib Khuangpuilàmah Lalthlamuana (18) s/o H Lalremsanga, Kolasib a chíl a, ká chhawn lohin a thi. Lalthlamuana hi a ṭhiante pahnihte nen anmahni bike ṭheuh hmangin an léng chhuak a, Thingdawl aṭanga Kolasib pana an haw lam chu truck nen an inpelhna lamah chesualin, truck-in a chíl zui ta a ni.
17th. Monday: Mara Autonomous District Council huam chhunga Niawhtlang khaw hming, Mara tawnga Noaotla ti-a thlak a nih avanga lungawi loh lantir nan Niawhtlangah Total Bandh neih a ni. Niawhtlang JAC Chairman, Pu K.Ngunchunga hnen atanga thu dawn danin, MADC-in a huam chhunga khaw hrang hrang hming a thlakah an khaw hming, Noaotla ti-a thlak a ni chu an duh lo a, Nihawhtlang chu MADC huam chhunga awm ni mahse, a khaw mipuite chu Lai hnam vek an ni a, an khaw hming thlak a nih chuan an lehkha pawimawh tam taka an khaw hming an lo dah tawhte chu a buai dawn niin a sawi. Saiha police-te chuan, he bandh hi buaina chhuak lo-in tlai dar 3 –ah bandh hi tihtawp a nih thu leh, chhunzawm pawh tum a nih loh thu an sawi.
18th. Tuesday: Minister of state Lal Thanzara chuan Sunshine Overseas Pvt. Ltd.-a share neia puh a nih avang leh hei hi MLA te tan chuan thianglo niia opposition lamin an ngaih bawk si avangin Chief Minister hnenah minister a nihna aṭanga bânna a thehlut a, Assembly Speaker hnenah pawh MLA a nihna aṭanga bànna a thehlut bawk. CM chuan Lal Thanzara banna thehluh hi a pawm a, Governor pawmpui turin a thawn nghal. Lal Thanzara hi Health & Family Welfare, Minor Irrigation leh Information & Communication Technology department-te enkawltu minister a ni a; chief minister Lal Thanhawla enkawl department-te a enkawl pui tel bawk.
19th. Wednesday: Mizoram aṭanga Myanmar rama tui lian leh leimin tuar Mizote chhawmdawlna tur buhfai leh ei tur dangte phurtu truck chu Chawngtlai aṭanga km. 8 vela hla, Merabâwk ramah kawng thlangah metre 100 vel a lum a, driver leh handyman in hliam tenau an tuar. Tanpuina bungrua a phurhte chu Delhi-a Chin Welfare leh zirlai pawlte’n an thawn a ni.
20th. Thursday: Kumin April ni 30-a Aizawl khawpui huam chhunga Local Council leh Dist. 6-a Village Council inthlan result puan tak chu Local Council thenkhat leh VC thenkhatah chhiar nawn leh ngen a nih avangin Aizawl Dist.-a Local Council 4-ah leh VC 2-ah chhiar nawn a ni a, a tlangpuia a dik rualin Dam Venga Local Council inthlanna a vote tla chhiar nawn leh a nih chuan Congress-in seat khat an hloh a, MNF-in member pakhat an neih belh thung.
21st. Friday: Aizawl District Court-in naupang kum tling lo pawngsualtu, Lalngurliana, Vairengte khua chu hrehawm taka kum 13 táng turin a hrem. Lalngurliana hian naupang kum tling lo hi a pawngsual mai bakah, a kut ding lam zungchal a tansak bawk.
22nd. Saturday: Sailam leh Thenzawl inkara leimin leh lung tlain kawngpuia maxicab tlan lai a delh a, maxicab khalhtu Lalthlamuanpuia (27) s/o Lianṭhuama, Salem Veng a delh fuh. Driver Lalthlamuanpuia hi a hliam a nat deuh avangin Aizawl Civil Hospital panpui nghal a ni.
23rd. Sunday: Governor Lt.Gen. Nirbhay Sharma pizawn, Malti Joshi (90) chu Raj Bhavan-ah a thi.
24th. Monday: Chief Secretary Lalmalsawma hoin Mizoram sorkara secretary-te chu Secretariat conference hall-ah an ṭhukhawm a, sorkar kalphung ṭha zawka kalpui dan tur an sawiho. Meeting-ah hian department hrang hrangte’n sorkara sum an chhûn luh dante thlir hoin, chak zawka ṭan lak ni se, an ti a; department hrang hrangte’n an hnathawhnaa harsatna an tawhte sawihoin, a sutkian dan turte an ngaihtuah bawk.
25th. Tuesday: Police-te’n human rights an bawhchhiat leh bawhchhiat loh chungchangah Lunglei SP Conference Hall-ah District Executive Force-te tan inhnial fiamna (debate) buatsaih a ni a, Lunglei SP Zosangliana’n a hawng. Zosangliana chuan, National Human Rights Commission-in mihringte dikna leh chanvo palzût a duh lo hle tih sawiin, human rights bawhchhiat a nih loh nana fimkhur turin police-te a chah.
26th. Wednesday: Vanlalngena, Assembly deputy speaker hlui lehkhabu ziah, ‘Lalngo ṭah ka báng dawn lo’ tih chu Aizawl Press Club-ah minister Zodintluanga’n a tlangzarh.
27th. Thursday: K.Vanlalnghaka (55), S/o Bata, Bilkhawthlir, Bethlehem English School, Noagong, Tripura-a evangelist teacher chu Baghbahar aṭanga Noagong khaw luh dawnah thia chhar a ni. Vanlalnghaka hi scooty-in Baghbahar-ah a kal a, a haw lamah vanduaina a tawk a ni. A chesual lai hmutu an awm lo a, a ruang aṭanga a lan danin, motor chîl hlum nia rin a ni.
28th. Friday: ZONET network in Mizo Idol hun rei tak atanga a lo neih tawh chu a hmawr bawk a ni ta. Hetah hian Rabecca Zorintluangi, Sairang Sihhmui chu Mizo Idol 2013 Grace Lalchhanhimi’n lallukhum a hlan a ni.Mizo Idol atan thlan Rabecca Zorintluangi hian Rs 100,000/- turah Rs 52,000/- a la nghal a; a bak zawng hi chu thlatin Rs 4000/- zelin kum khat chhung a la thin ang. Tin, mi inphal te hnen atangin thilpek thahnem tak a dawng bawk.
29th. Saturday: Sangsawmthanga (39) S/o Liankunga Saikot, Manipur, tuna Lengte khua ( Mamit District ) a khawsa chuan Lengte rama thlam pakhatah Lengte khaw naupang kum 6 mi chu tihluihna in a serh a fawhtir mai bakah amawngah pawl in naupang mawng chu a thí hial a, a duhtawk a ngah hnu-ah naupang khuaikhemtu Sangsawmthanga hi thlam atang a chhuakin ramhnuaiah a biru a, naupang chunga thilthleng chu mipui ten an hriatin Sangsawmthanga chu an zawng nghal a, an hmuh hnuah kut pawh an thlak ve nual hnuin Police kutah an hlan zui leh ta a ni.
30th. Sunday: Kohhran Thianghlim chuan Kidron Valley, Chawlhhmuna Solomon’s Temple-ah Coronation Day an hmang. Coronation Day pual hian Solomon’s Temple leh a chhehvelte chu nasa takin an chei a, a duh apiang tlawh theiha hawngin mipui thahnem takin an tlawh. a ni.
31st. Monday: RK. Lalsawmliana (40) Chhingchhip Venglai chu an in atanga feet 300 vel a hla-ah thi a chhar a ni. Pu RK. Lalsawmliana hi a in a in kalh rei tawh avang leh a khawlai veivak vel hmuh tur a van avangin an thenawm khawvengte ngaihtha lo in an zawn nak chuan hetiang hian an hmu ta mai a ni. Pu Sawma hi horticulture dept. a hnathawk lai niin a nupui leh fate nen Chhingchhip Venglai-ah hian an awm a, a nupuiin zin san avang leh a fate zirna avanga hmundanga an awm vek bawk avangin amah chauhin in-ah hian a awm a ni.]]>
Khang hun liam ta te kha nimin maia thilthleng ang maiin rilruah chuan a la thar a. NGaihtuah a titamin suangtuahna a ti kal thui ngei mai. Ngaihtuah nasat vanga kir leh thei tur zawng nise a kir awn awn awm a sin. Khang nunhluite kha suangtuahnaa chiang siin thlir hian a lang lo. ‘Nunhlui thamral tur hi dawn ve la’ tia auh lawm lawm che ka nuam. Mahse, a rem tawh awm si lo. Hlim taka kan awm a, kan nundan zawng zawng kha a nuam vek maiin ka hria. Khang hunlai te kha ngaihtuah kir chang hian rilru-ah a thara lunglen a tizual leh thin. Hlim taka kan lenza lai te kha i dawnkir ve thin em?
Kum tir ani a, Kan sikul chu mi hran hranin kan bel a. A then a hlui,a then a thar niin kan hlim tlang em em anih kha. ni khat chu kan class-in Social work kan nei a, kan sikul bul vel kan tifai a. kha mi ni atang khan anih kha he khawvelah hian i piang ve tih ka hriat a ka thinlung zawng zawng i luah zawh tak ni. Mipa tam zawkin ‘ khang kha chu hmeichhia ten ti mai rawh se’ an tih laiin nang chuan ‘ a hna a rum em mai’ tiin min tihfai pui anih kha. khami ni atang khan ka thinlung i luah zova, Ka hming min zawt chunga ka thiltih min han pui ngat phei kha chu ka zamchhe lutuk kha ka hming pawh ka hrilh theilo tep che anih kha. Ka hming hrilh chein ka kun chu hawichhuaka min lo en reng a kan mit a intawh laia ka zam a ka laih nasat zia kha aw. tichuan nang pawhin i hming min hrilhin kan roll No te kan inhrilh a, kan vengte nen lam. Tichuan nangmah vangin kha ni hreawm tak kha hre hman lo lekin nuam ka lo ti ve ta anih kha. tichuan, kan inkawm nel chho ve zel a. a buaithlak ta ber chu inpawl rual siin room khatah kan awm lo kha ani. Chawlhlawka kan class-a i rawn len hun ka nghahhlel thei zia kha hre ve chu ni la mak min ti zawk hialin ka ring. Beisei taka lo thlir chein ka lo nghak che a, mahse, i lo lan ve leh ka be tha ngam leh thin lo che. Nitin deuh thaw kan inhmuh takah chuan ka ngainatna che a zuala, kan inkawm nel a. a tawpah phei chuan kan inzui ta rawt mai anih kha. mahse, kum chanve a liam chuan kan vannei nge an vanduai zawk pawh ka hre lo, zirtirtu indaihohna vangin section thiatin room khatah kan thu ho ta a, nuam ka va han ti thin tak em.
Kan veng a lo inhnaih zel bawk nen zingtin sikul kal turin min rawn sawm a. Ka lo inpeih hman loh changa i nin theih zia te kha, i kianga awm rei ka duh vanga inpeih lo lui ka nih zia kha i hre si lo a. sikul lam pan chuan kan kal ta thin a. i bag rittak chu thuhran ka bag chu zang ti awm fahranin min ahsak ta thin a. khang hunlaia ka lawm a, ka hlim thin zia te kha aw. miin min lo chhaih fiam laia zak em em sia nuam ka tih thin zia te kha hrethiam ve tak che maw? Kan pahnihin kan kal dun rial rial a, ka hlim loh leh ka lawm loh hlaua fiamthu i thawh thin te kha aw. engmah sawilo mah la ka kianga i awm hrim hrim pawh kha ka tan chuan lawmna a tling ani tih lah i hre der si lo. Sikul hung chhung kan luta kan thianten min lo eu dur dur laia zak tak sia ka kun lai khan engnge ka ngaihtuah thin i hria em? Kan inneih min lawmpui a min au dur dur nise ka ti thin. Nang nen chuan engkim kha a hahdamin a hlimawm a, Nunhlimna min pein beiseina min pe thin. Zirna lamah ka thiam theilo a, ka harh em em tih hria ka tan liau liau inhlawha Guide min lei te kha ka tan a va hlu em. Tun thleng hian ka lehkhabu bawmah ka la dah a sin.
Ka Homework/Assignment ka thiam loh vanga in in a tanga kan in thleng hmanhmawh baklenga i rawn tlan lai te kha. Ka harh lutuk vanga ka lehkhabu ka theihnghil laia i lehkhabu in en tira ka aia vuak i tuar te kha ka tana i hlutna tizualtu ava han ni chiang tak em. Sport lama tui ka nih vanga zing ka tho theilo lutuk min kai thoa min tlan pui ve ringawt te kha i mawl ka ti dawn nge i tha ka ti zawk dawn pawh ka hrethiam lo. Chakai ka ei chak thu ka sai vang ringawt a i ei duh a zeng pawh ni lova zanah i thiante sawma chakai in lo zuk chhit ringawt te kha aw. ka tana i inpekna zawng zawng kha a va han hlu em. Mahse, a hun lai kha ka hrethiam si lo. Heti khawpa ka tana i tha chung hian huatna che ka nei. Kan darthlalang keh them i ru a, i thiante nen insemin in pheikawkah in daha hmeichhe Kekawrte en nana in hmang fo kha chu ka haw ve tlat che. Sikul leh Kan in inkara ka kekawrte en tum reng renga i tlu der fo te kha khawlo ka ti lo thei lo che.
Chhiar zawm rawh le]]>
A hmasain he Pathian thu chang tawite atang hian eng chenin nge Pathian thu kan pawm tih i han inen hmasa lawk teh ang. Rom 11:36 “Amah atang leh, amah avang leh amah atan thil zawng zawng a lo awm a ni si a; ama hnenah chuan chatuanin ropuina chu awm rawh se, Amen.” He Pathian thu hi thinlung tak takin kan ‘Amen’ ve thei em le. Pathian thuin a sawi hi tunge hnial thei awm. Engkim mai hi Pathian tan a ni vek a, amah atanga chhuak vek a ni a, amahah bawk a hmawr bawk a ni vek bawk ang. Lal Isua thihna leh thawhlehna te kha ‘nang leh keia tan’ bil chauh emaw i lo ti palh ange, a hmasa berah chuan Pathian tan a ni a, a pahnihnaah mihringte chu kan awm ve chauh. Van ram i kai a nih chuan i tan khawngaih thil thlawn pek ropui tak a ni anga, a hmasa berah chuan Pathian siam i nih ang bawkin Pathian tan bawka chhandam i ni; a chatuan ro luah pui turin. Lei leh van siam te, mihring siam te, tlukna te, tlanna te, rinna te, chhandamna te, hremhmun te, vanram te, ropuina te, lalna te, heng zawng zawng hi Pathian atanga chhuak, Pathian vanga lo awm, Pathian tan vek a ni tih hi i ngaihtuah ngai em. Thil zawng zawng tih hian huam phak loh chin pakhat mah a nei hauh lo. Chutah chuan keini tan malsawmna leh anchhia a phum a lo ni.
‘Pathian chatuan thil tum’ tih leh ‘Pathian chatuan rem ruat’ tih hi ngaih pawlh lo ila. A pahnih hian inkawp leh in laichin tlat, mahse thil hrang daih ni si an ni. Chatuan chu kan hria a; bul tan ni nei lo tawp ni pawh nei lo. Chu chatuanah chuan Pathianin thil tum (Project) pawimawh tak pakhat a nei a, chu chu ‘Pathian chatuan thil tum chu a ni. Tin, Pathian chuan chu a thil tum chu a hlawhtlin theihna turin kawng fel tak chatuan hawlh tlang rang ruahman lawk sa a nei bawk a, chu chu ‘Pathian chatuan rem ruat’ chu a ni.
Aw le, tunah hian “Pathian chatuan thil tum” sawi kan tum a ni a. Amaherawh chu Pathian thil rel dante hi ziak ve meuh siah chuan a hre tlem ber ka ni hial si ang. Mahse ka sawi dik emaw dik lo emaw thlarau lamah hlawkna nasa tak ka chhar phah a, nangni pawhin kawng khat tala in lo hlawk pui ve chuan hlawhtling hleah ka inngai ang. Kan Pathian hi mihring finna atanga hriat fiah zawh rual a ni si lo va. Pathian chu thilsiamte hnenah a duh angin a inpuang thin a, a duh chin a hriattir a, a duh chin a thup bawk a, Pathian a nih avangin tuma hnial theih a ni lo.
* Leia vaivuta mihring a siam hma leh, Vantirhkoh ten thil an tih sual hma daih tawhah khan, van hmunah te chuan Pathian chu ropui takin a inkulh rup tawh a. A awmzia chu, mihring ngaihtuahnain a chhui theih hmasa ber ai pawha hma zawkah khan Pathian chu a ropui hle tawh tihna a nih ber chu. A ai a ropui reng reng tumah an awm lo va, a tluk pui pawh an awm hek lo.
Tichuan Pathian chu engkim chunga thu neitu a ni a, thil zawng zawng chu a ta a ni a, awm lo te nen lam a ta a ni vek a. Englai pawha a rawng bawl sak tur Vantirhkoh chhiar sen rual loh a nei bawk a. Nimahsela chung zawng zawng chungah chuan a lawm a kim thei lo va, a nun ruak hnawh khata, a chatuan hlim leh lawmna thlen thei tur, chatuan lawmna fa neih a duh tlat a.
A chatuan lawmna fa a zawnna leh a buatsaihna kawnga Pa remruat dan hi a makin a ropui takzet a, he a chatuan lawmna fa buatsaih hi a ni “Pathian chatuan thil tum” tia kan sawi chu. A duhtuiin a duh uluk em em a, a kawngte chu a felin Pathian tak a nih zia nasa takin a lan tir chiang em em a ni. Amah hretu tan chuan fak loh rual a ni lo.
Ani chu hun leh hmunin a thunun ve loh, hun chunga leng a nih avangin, van boruak zau taka ni leh thla leh arsi zawng zawng te, leilung leh a chhunga thil awm zawng zawngte a taka an lo lan chhuah hma daih khan Amahah chuan engkim siamin a awm tawh a. (Thuhriltu 3:15 Thil awm mêkte hi lo awm tawh sa kha a ni a: thil lo awm tûrte chu lo awm tawh sa bawk kha a ni; Pathian chuan a bo tawhte kha a rawn la kir leh zel a ni.)
* Leia vaivuta mihring a siam hma leh, Vantirhkoh ten thil an tih sual hma daih tawhah khan, van hmunah te chuan Pathian chu ropui takin a inkulh rup tawh a. A awmzia chu, mihring ngaihtuahnain a chhui theih hmasa ber ai pawha hma zawkah khan Pathian chu a ropui hle tawh tihna a nih ber chu. A ai a ropui reng reng tumah an awm lo va, a tluk pui pawh an awm hek lo.
Tichuan Pathian chu engkim chunga thu neitu a ni a, thil zawng zawng chu a ta a ni a, awm lo te nen lam a ta a ni vek a. Englai pawha a rawng bawl sak tur Vantirhkoh chhiar sen rual loh a nei bawk a. Nimahsela chung zawng zawng chungah chuan a lawm a kim thei lo va, a nun ruak hnawh khata, a chatuan hlim leh lawmna thlen thei tur, chatuan lawmna fa neih a duh tlat a.
A chatuan lawmna fa a zawnna leh a buatsaihna kawnga Pa remruat dan hi a makin a ropui takzet a, he a chatuan lawmna fa buatsaih hi a ni “Pathian chatuan thil tum” tia kan sawi chu. A duhtuiin a duh uluk em em a, a kawngte chu a felin Pathian tak a nih zia nasa takin a lan tir chiang em em a ni. Amah hretu tan chuan fak loh rual a ni lo.
Ani chu hun leh hmunin a thunun ve loh, hun chunga leng a nih avangin, van boruak zau taka ni leh thla leh arsi zawng zawng te, leilung leh a chhunga thil awm zawng zawngte a taka an lo lan chhuah hma daih khan Amahah chuan engkim siamin a awm tawh a. (Thuhriltu 3:15 Thil awm mêkte hi lo awm tawh sa kha a ni a: thil lo awm tûrte chu lo awm tawh sa bawk kha a ni; Pathian chuan a bo tawhte kha a rawn la kir leh zel a ni.)
Leia vaivuta mihring a siam hma leh, Edenah tlukna a thlen hma leh, Mihring fapa kross lera khaikana a awm hma daih khan Pa thinlungah chuan chung zawng zawng chu a thleng famkim vek tawh bawk a.
“Ngai teh, ka lo kal thuai dawn e; mi tin an thiltih ang zela pek turin ka lawmman ka hnenah a awm” tih te, “A hmaah chuan hnam tin an inkhawm ang a: beram vengtuin kel zing ata a beramte a hlir angin anniho chu a hlir ang”, tih zawng zawngte pawh hi thil siamte tan chuan kan hmabak ni rih mahse Pa ah chuan eng kim thawh zawh tawh vek ang a ni.
Tichuan Pa Pathianah chuan thil bul ber atanga a tawp ber, leilung pian hma atanga chatuan thlengin engkim awm tawh leh thleng tawh vek a ni; ani chu hunin a thunun ve loh avangin. Heng zawng zawng hi aman hun a ruat ang leh a rel lawk ang zelin a takin a lo lang chhuak a, hun lo la awm turah pawh a la lang zel bawk ang. A chianna atan heng chang te hi tar lang ila. (1 Petera 1:20 ani chu leilung pian hmain ruat lawkin a awm ngei mai, nimahsela hun hnuhnungahte hian nangmahni avangin inlarin a awm a.) (Hebrai 4:3 ……. leilung pian tirh ata hnate chu thawh zawh a ni tawh na a…)
* Helaiah hian ruat lawk chung chang sawi fiah ngai a awm a, tlemin han kal peng lawk ila. Ruat lawk chung changah hian kan hriat tur pawimawh em em a awm. Mi thenkhatin chhandamna chang tur leh chang lo tur te, mimal tin pian hun leh thih hun, an dam chin tur te thlengin Pathianin a rel lawk vek angin an sawi thin a, hei erawh hi chu Pathian rel lawk dan a ni lo tih hriat a tha. He lai chung chang hi ‘Pathian chatuan rem ruat’ tih chhungah khunh theih a ni ang. Pathian chuan khawvel kalphung pangngai tur ruahman sa a nei a, chu mai bakah van lam te thleng khian kalphung a siam vek a. Chutah chuan hunbi te, natna te, vanduaina te, kawng tha leh tha lo te, nuihna leh tahna te, malsawmna leh anchhia te, thil dang tam tak te pawh dah a. Mihringte chu chi tam tak thlaha leilung luah khat turin min ruat lawk a, kan tana kawng tha leh tha lo min hrilh bawk a, zawm leh zawm loh chu kan zalennaah a dah mai a ni.
Mimal tin chung thua Pathian rel lawk dan pawh tihian sawi dawn ila. Entir nan, Thufingte 23:21 ah chuan, “Zu rui mite leh sa heh mite chu an lo rethei dawn si a.” tih kan hmu a. Tichuan, Liana chu rethei tura ruat lawk a ni bik lo, zu rui mi leh sa heh mi a nih chuan a hmabak chu retheih a ni mai. Tin, Ephesi 6:2-3 ah chuan, “I nu leh i pa chawimawi rawh,” (chu chu thupek tiam nei hmasa ber a ni.) “Chutichuan, i tan a tha ang a, leiah hian i dam rei bawk ang.” tih kan hmu bawk a. Nu leh pa thu awih chu dam reina a ni a, a lehlamah awih loh chu dam rei lohna a ni leh mai.
Heng bakah hian mihringin kan hriatthiam phak loh vanduaina tia kan sawi te pawh a awm kan ti bawk thin a. Amaherawh chu, vanduaina kan tih tam tak hi chu Pathian thil rel lawkte mihringin kan chhut thiam loh vang leh kan chhut peih loh vang a ni ve fo bawk a, tam tak hi chu pumpelh theih niin a lang. Entir nan, nu pakhat chuan an chenna kawr kam boruak hrisel lo avangin pneumonia veiin a fa sen chu a thih san hlauh mai a. Pathianin mihringa finna leh remhriatna a dah hmangin chutiang hmun hrisel lo chu chen nan hmang lo sela a natna chu a vei lo mai tur a ni a. Tichuan, nu thihna chu nausen tan chuan vanduaina a nih rualin nu thihna erawh hi chu pumpelh theih a nihna lai a awm ve bawk. He entirna atana thihna kan sawi ang te hi a thih dan tur leh thih hun tura Pathian ruat lawk ni loin, heng ang te hi keimahnia kan tawng buak leh kan sut kuak tura a dah te a ni a, chu chu kan kalphung tura a ruat lawk dan a ni zawk a ni.
Chhandamna chung changa Pathian rel lawk dan pawh hetiang hi a ni. “….. Amah chu tupawh a ring apiang an boral loh va, chatuana nunna an neih zawk nan”, ringlo te tan erawh chuan chatuan thihna a ni leh mai. {Thupuan 22:17 Thlarau leh mo chuan, “Lo kal rawh,” an ti a. A hria apiangin “Lo kal rawh,” ti rawh se. Tuihal apiang lo kal rawh se; a duh apiangin nunna tui hi athlawnin la rawh se.} Chatuan nunna chaka tuihal ten nunna tui chu an duh phawt chuan an lak theih turin a dah a. (Thlarau Thianghlim hnathawh leh ring thei tura min puih dan te, chhandamna changtua min siam dan te, Pathian min zawn chhuah dan te erawh chu ziak danga ka tar langa, hetah hi chuan kan sawi hman rih lovang.)
Tin, Pathian chuan mitin a hmangaihna a inchen vek a, duhsak bik leh duhsak loh bik a bei lo, hei hi Bible ah pawh chiang takin kan hmu a ni. Thenkhat chhandam tur, thenkhat chhandam loh tura a siam chuan Pathian dik leh fair a ni thei lovang. Hetiangin duhsak bik a neih loh zia kan hmu a:
(Tirhkohtr 10:34-35 Tin, Petera chuan a sawi a: “Pathianin mi duhsak bik a nei lo tih dik takin ka hria e; nimahsela hnam tin zingah tupawh amah tiha fel taka ti apiang a lawmzawng mi an ni thin.)
(Rom 2:11 Pathianin mi duhsak bik a nei si lo va.)
(Ephesi 6:9 Tin, nangni hotute u, chutiang bawkin, anmahni leh nangmahni Hotu chu vanah a awm tih leh, ani chuan mi duhsak bik a nei lo tih hriain, vau lovin an chungah ti ve rawh u.)
Tin, Pathian chu mitin hnenah a in hriattir vek a, mihringin chhuanlam tur kan nei lo. {Rom 1:20 “A thil hmuh theih loh (a chatuan thiltihtheihna leh a Pathianzia chu) khawvel siam tirh ata fiah taka hmuhin a awm a, thil siamah chuan a lang a ni; chuvang chuan chhuanlam tur an nei lo” tih ziak ang hian. Tin, Tirhkohte 14:16-17 ah pawh “Chu Pathian chuan hman laiin hnam tin mahni kawng theuh zawh a phal thin a, nimahsela amah hriattirna awm lovin a insiam lo, chutin thil a ti tha thin a, van ata ruahte leh kum that kumte a pe che u a, in rilru ei tur leh lawmnain a tikhah thin che u kha.}
* Aw le, kan thu hmasa ah khan lut leh ila. A chatuan thil tum leh a remruat dan te chu kan hriat fiah theih nan hengte hi han bih chiang hmasa leh dawn teh ang.
Engvangin nge Pathian chuan suala tlua chhandamna hna thawh sak leh ngai tur mihring a siam.? Keini tel lo pawh hian a rawng bawl sak tur vantirhkoh chhiar sel loh a neih tehlul vei nen.
Engvangin nge Eden ah khan tlukna leh thihna a dah?
Engvangin nge Engkimtitheia chuan a pathianna leh a thil tihtheihna hmangin Diabola kha, duh taka a siam mihringte thlema bum thei hauh lo tura a phuar mai loh.?
Engvangin nge Pathian Engkimtitheia chuan a pathianna leh a thil tihtheihna hmangin a mihring siam chu thlemna a tlu lo tur leh a thu chauh awih tura a thunun tlat mai loh? A ti thei lo em ni.? Thei tehlul mai, thei lo se Pathian rin tlak a ni nang. Tih loh chhan a nei a ni mai.
Engvangin nge chuti teh hrepa kan Pathian chu a in ham buai a, chhandamna te min buatsaih sak leh si.? Chhandam buai leh vel ngai lo tur khan engvangin nge a anpuia a siam tawh mihring kha tlukna lakah a hum tlat mai loh.?
Zawhna atthlak in ti maithei e, mahse hei hi Pathian thu laimu, Pathian chatuan thil tum chhunga a pawimawh lai tak te an ni a. Heng zawng zawng hi mathei lova thleng ngei tura a ruat lawk te an ni zawk.
Tichuan, khing zawhna zawng zawng te khi a chhanna tawite pakhat a awm a, chu chu hei hi a ni. “Pathian chuan a rawng bawl sak tur vantirhkoh chhiar sen rual loh nei mah se a lawm a kim lo va, a chatuan lawmna tifamkim tur, a chatuan lawmna fa tur a zawng a ni.” Hei hi a chhanna hnial rual loh a ni.
A nih loh leh a chatuan lawmna fa a zawnna kawngah chuan ei loh tur thupek kha pek kher a ngai em ni.? Ngai e le, thupek a awm loh chuan thuawih leh awih loh a hriat theih nang.
A nih loh leh suala tlukna leh chatuan thihna te hi siam a ngai kher em ni.? Ngai tehreng mai, chatuan thihna a kan tluk luh zet loh chuan chatuan nun hlut zia leh Pathian chauh hi chatuan nunna neitu a nih zia kan hre thei dawn lo asin. Lei leh van hian hei hi hria se a duh tlat a ni. Tin, Rom 11:32 ah chuan Paulan heti hian a sawi a. “Pathianin a khawngaih vek theih nan mi zawng zawng awih lohnaah a khung ta vek si a.” tiin. Pathian chatuan lawmna fa dinhmun hi a hlu em em a, chuvangin a changtute chuan a hlutna hi an hre ngei tur a ni. A hlutna hre lo leh ngai hlu lo hnena pek hi Pa rem ruat dan a ni tlat lo.
A nih leh chatuan nun kan neih leh theih nan Pathian thisen a luan kher a ngai em ni.? Ngai tehreng mai, Pathian thisen chauh kan damna a nih mai bakah a thisena min tlan loh chuan min hmangaih zia kan hrethiam thei nang. Min hmangaih tih hi kan hriat ngei a duh tlat bawk.
Chutiang taka duhtui leh uluk chuan ani a chatuan ro luahtu tur te chu a buatsaih ni. (Thuhriltu 3:14 Pathianin a tih apiang chu a awm hlen ang tih ka hria: engmah belh theih a ni lo vang a, lak then theih pawh a ni hek lo vang; mihringin amah an tih theih nan Pathianin chutiang chuan a ti a ni.)
* Heng zawng zawnga a pawimawh lai ber luahtu chu a hmangaihna hi a ni. Hmangaihna chu a thuk zawh poh leh a thikthu chhiatna pawh a nasa thin a, heng zawng zawng hi Pa hmangaihna ah hian a lang a ni. A hmangaihna ngainep a, a thisen thianghlim chu thil naran a ruattute chuan thih hnihna, Pa ruat lawk chu an hmabak a ni mai.
Aw le, a chatuan lawmna fa a zawnna kawnga hmun pawimawh lai ber luahtu, a hmangaihna leh a thikthu chhiatna lam hi han thlir leh lawk ila. (Johana 1:11 “Amah a mite hnenah a lo kal a, amaha miten an lo lawm si lo.”) Hei hi NIV chuan, ‘He came to that which was his own, but his own did not receive him’. tiin a ziak a. KJV pawhin, ‘ He came unto his own, and his own received him not’.
Kan Lalpa chu a ta te, a property te, duh taka a siam, a hmangaih leh a thlakhlelh em em, hlim taka hun hman pui a duhte hnenah a lo kal a, mahse keinin kan lo lawm si lo.
Ka nupui, ka hmangaih, ka duh ngawih ngawih, ka ta bil chauh ni a ka ngaih chuan min rinawm loh sanin kei ai a duh leh hmangaih dang a lo nei ta a, ka hmangaihna chu engah mah a ngai ta lo. Nang pawh, i pasal, i innghahna neih chhun, i ta bil chauh nia i ngaih leh i inpumpekna, i khing phel ang hiala i en khan a ngaihsak ta hauh lo mai che a, nang ai a duh leh ngaihsak zawk dang a nei ta tlat mai… a na vawng vawng hle a ni lawm ni.., i hriat tirh phei kha chuan i thinlung a keh sawm a ni lawm ni kha. Mihring tawrhah hian hei ai a na hi a awm dawn chuang em ni.?
Kan Lalpa chu a hmangaih ten nupui uire ang mai leh pasal rinawm lo ang maia kan uire san chung pawhin a hmangaihna chuan min hnungchhawn thei chuang lo va, a umin min umzui ruak ruak a, (Pathian anga awma Pathian tluka awm chu thil thlakhlelh hleih theihah a ruat lo va), kan uirena bawlhhlawh zawng zawng tleng fai turin a thisen hial min la pe ta cheu va. Chuti chung pawh chuan keini zinga mi tam tak chuan chuti khawpa min hmangaihna chu kan la haider a, a thisen meuh pawh chu engmah loah ngaiin thil naranah kan la ruat sak a. Hmangaihtu thinlung chu engtiang takin na ang maw aw.!
Mihring tawrhnain a tehkhin zawh phak rual loh khawpa na hi kan Lalpa hian engvangin nge a tawrh a lo ngaih tak mai. Nang leh kei vang a ni lo vem ni.? Ni tehlul mai, nang leh kei min hmangaih em vanga heng zawng zawng hi tuar a ni asin. A chatuan lawmna fa ni turin nang leh kei hi min duh em a ni.
Pathian Engkimtitheia chu engati nge chutiang taka hmangaihna nasa leh tawrhna nasa ah chuan a in barh luh tak mai le, a makin a va han thuk em.!
* Aw le, a hmangaihna thute kan sawi mek lai hian langsar taka tar lan ngai a awm bawk a, chu chu hei hi a ni. (Thupuan 21:6-8 Tin, ka hnenah, “A lo thleng ta. Kei Alpha leh Omega, a Bul leh a Tawp ka ni. Tuihal apiang hnenah chuan Nunna Tuikhur ami athlawnin ka pe ang. Hnehtu apiang chuan chung chu an luah ang a, kei an Pathian ka ni ang a, anni chu ka fate an ni ang. Amaherawhchu, mi dawih te, ring lo te, tenawm te, tualthat te, inngaih ching te, dawithiam te, milem bia te, dawthei zawng zawngte chantur chu mei leh kata kang dilah chuan a awm ang; chu chu thih hnihna chu a ni”) tih thu hi.
Tin, Johana 1:12 ”Nimahsela amah lawm apiang chu, an hnenah Pathian fate nih theihna tur a pe, a hming ringtute chu” tih leh, Marka 10:14-15, “Naupang tete ka hnenah han kaltir ula, hnar suh u; Pathian ram chu hetiang mite ta a ni si a, tih tak meuhvin ka hrilh a che u, tupawh Pathian ram chu naupang tein a lawm anga lawm lo apiang a chhungah an lut tawp lo vang,” tih thu te hi.
Chhan let loh hmangaihna hi zawng tawrh thiam a har a ni e ti rawh u. Hmangaihnaa khat kan Pathian meuh pawhin, duh taka a siam, a anpui ngeia a din, a chatuan lawmna fa ni tura a duh em em tam tak te chu, hmangaih em em chungin a chatuan thinurna meipui lamah a thlir liam a la ngai ngei dawn a nih hi. A chatuan lawmna fa a zawnna kawngah hei hi a thlen ngei a tul tlat si.
A fiah lehzual nan mihringah i han tehkhin dawn teh ang aw.
Nu leh pa ten fa kan nei a, kan fate chu tha tur leh kan thu awiha sual khawih lo turin kan duh theuh a, thu tha kan hriat engkim kan hrilh thin a. Mahse an va chhuak a, ruih hlo chi hrang hrang leh sual tinreng an va khawih fo mai a, kan zilhnate chu engah mah an ngai si lo. He dinhmunah hian Pa thinlung chu a rum thin a ni lawm ni.?
Tichuan, nu leh pa kan nihna leh kan thu neihna hmangin kan fa chu sual khawih thei hauh lo turin kan phuar bet tlat thei a, pawn chhuak miah lo turin kan khung bet tlat thei bawk a. Mahse chutianga kan tih chuan kan lai a dam angem.? Dam hauh lovang tirawh u. Phuar beh avanga sual khawih lo ringawt chungah khan kan lawm a kim hauh lo vang. Kan fate zalen taka an awm a, khawi hmunah pawh kal theia an awm a, sual thlemna tam tak karah pawh kan duh dan hriaa kan thu an awihnaah chiah hian kan ngaih a ngam a, kan lawm a kim thin a ni lawm ni.?
Chutiangin Pa Pathian chuan, a pathianna hmanga phuar beh te chungah lawmna a neih theih dawn loh avangin min phuar bet lo va, zalenna min pein khawvel sualna leh thlemna karah pawh atana rinawm turin min duh a ni. Chutiang anga a thinlung damna leh hlimna siam saktu tur chu a duh leh a zawn chu a ni. (2 Chronicles 16:9 A lama rilru dik tak pûtute chunga a chakzia tilang tûrin khawvel zawng zawngah LALPA mit chu a leng ruai ruai thin a ni.) Hei hi a zawn ni lo sela, mihring siam te, tlukna te, chhandamna te, heng zawng zawng hi a thawh buai kher a ngai hauh lovang.
Tihian kan chiang ta a ni lawm ni. Pathian chatuan thil tum pawimawh tak chu, a chatuan lawmna fate nena chatuan hun hman a nih chu.
Rom 11:36 “Amah atang leh, amah avang leh amah atan thil zawng zawng a lo awm a ni si a; ama hnenah chuan chatuanin ropuina chu awm rawh se. Amen.” He thu hi kan nun chhungril ber atangin kan ‘Amen’ ve thei tawh em le. A chatuan lawmna fa ni ve thei turin Lalpa lam i hawi ang u.
(Isaia – 45:22 Kawlkila mi zawng zawngte u, ka lam lo hawi ula, chhandamin awm rawh u: kei hi Pathian ka ni si a, a dang rêng rêng an awm lo.) “Ka lam lo hawi ula,”
(Thupuan 3:20-22 Ngai teh, kawngkhar bula dingin ka kik hi; tupawhin ka aw hriaa kawng a hawn chuan a hnenah ka lut ang a, a hnenah zanriah ka ei ang a, ani pawhin ka hnenah a ei bawk ang. A hnehtu apiang ka lalthutphahah ka hnenah ka thuttir ang, kei pawhin ka hneh a, ka Pa hnenah a lalthutphaha ka thu ang khan. Thlarauvin kohhranho pawlte hnena thu a sawi hi beng nei chuan hre rawh se.)
(Deuteronomy – 30:19 In hmaah nunna leh thihna, malsawmna leh ânchhia ka dah tih tunah hian in chungchang thua hretu atan lei leh van ka ko a ni; chutichuan nunna chu thlang rawh u, in nun theih nan, nangni leh inthlahte nen.)
A chatuan lawmna fa ni tura min ko tu Pathian Chungnungbera chu fakin awm rawh se, Amen.]]>
2nd. Thursday: Aizawla Customs department chuan Falkland Venga World Bank Road-ah Rs. 1000/- note lem 970 an man a, a neitua puh Lalramchuana (26) s/o Zarzoliana, Bawngkawn nia insawi an man tel bawk.
3rd. Friday: Rangvamual Mel-4 chung, Chawlhhmun rama thlám pakhatah mipa pakhat thia chhar a ni. Police aṭanga thu dawn danin, mipa ruang hi vai naupang bawng chaw la tura kalin a hmu a, Rangvamualah kalin mi dang a hrilh a ni. Ruang hi tu nge a nih hriat a ni lo.
4th. Saturday: Sihphir Branch KṬP chu kumin hi an diamond jubilee a ni a; hemi pual hian Synod Hospital-ah thisen unit 39 an pe a, a petute mipa 32 leh hmeichhia pasarih an ni.
5th. Sunday: Mizoram Baptist Kohhrante chuan ‘Missionary Sunday’ an hmang a, thupui chu chawhmaah ‘Chanchin ṭha mi tin tan’ tih leh zanah ‘Ṭawngṭai leh thipeka mission rawngbawlnaa tel hi kan vaia mawhphurhna a ni’ tih a ni. BCM hian July thlaa Pathianni hmasa ber hi Missionary Sunday atan an hmang ṭhin.
6th. Monday: Mizo Hmeichhe Insuihkhawm Pawl (MHIP) Day a ni a, Mizoram pumah branch hrang hrangin hlim takin an lawm. MHIP Day-ah hian branch hrang hrangte chuan an khua leh veng chhung tihfai hnatlang an nei hlawm a; branch ṭhenkhat intihlim nana hun hmang an awm bawk. MHIP general headquarters hruaitute chuan branch hrang hrangah MHIP Day lawmna an hmanpui a ni.
7th. Tuesday: Mizoram Legislative Assembly pasarihna ṭhutkhawm vawi rukna chu Assembly House-ah ṭan a ni. Session ṭannaah hian sûnna hun hman hmasak ber a ni a, session hmasa leh tun session inkara House member ni tawh thi mi pahnih – Brig. T.Sailo leh Lalnghenga te sûnna hun hman a ni. Assembly session-ah hian member pathum – H.Zothangliana, K.Sangṭhuama leh Lalrinliana Sailo te remchan lohna vangin an kal lo a; Finance Minister-in Vote on Account a pharh hnuah tihtawp a ni.
8th. Wednesday: Darlawn bul, Chhanchhuahna khawpui rama thlam pakhatah nupa ruang chhar a ni. a, mipa, kum tlinglo thah ni ngeia hriat an ni. Thite hi tualchhung mi Lalrinchhana (46) leh a nupui, Lalzuimawii (42) te anni. Lalrinchhana ruang hi thlam namthlakah hmuh a ni a, a nghawngah hmun hnih-ah sah a ni a, a nupui, Lalzuimawii pawh a nghawnga sahna hnuhma nen, thlam tapah hmuh a ni bawk.
9th. Thursday: July 7, 2015-a ṭan Mizoram Assembly budget session chu speaker Hiphei-a’n a titawp. Speaker chuan, zawhna House-a chhan chi (starred question) lut 69 zinga 12 chhan hman a nih thu a sawi. Session ṭan nía Finance Minister-in Vote on Account pass tak Rs. 18,23,81,44,000/- zinga Rs. 16,76,35,27,000/- chu sorkar department hrang hrang hman tur a ni a, Rs. 1,47,46,17,000/- chu Legislative Assembly, Governor, High Court leh MPSC-te hman tur a ni. Vote on Account sum hman phalna, The Mizoram Appropriation No. 4 Bill, 2015 pawh pass nghal a ni.
10th. Friday: Mizoram University chuan kumin May thlaa degree course final exam result a tichhuak a, graduate thar mi 2,027 an awm. A pumpuiah Hrangbana College-a Commerce zirlai, K Bijita Devi chuan mark 1,484 hmuin a sang ber.
11th. Saturday: World Population Day a ni a, hemi pual hian Mizoram hmun hrang hrangah programme buatsaih a ni. Aizawl ah hemi pual hian Health Department chuan NGO leh kohhran hruaitu hrang hrangte sawm in World Population leh Family Planning chungchang sawihona hun Ignite Studio, Khatla ah a buatsaih a. He hun ah hian Pu Lal Thanzara, Health Minister chu khuallian niin Pu Sangzela Tlau in sawhona hun hi a kaihruai a ni. He sawihona hunah hian NGO leh kohhran hrang hrang atanga sawm bik te zawhna chu Health Department Iam atanga mithiam ten an chhang a ni.
12th. Sunday: Synod Moderator Rev.Lalrinmawia chuan chawhnu hun Aizawl Kohhranah hmangin rawngbawlna pawimawh tak a nei.
13th. Monday: Champhai district chhunga NLUP hnuaia bawng vulh thlangtu mi 196 hnenah ṭanpuina sum Rs. 60,000/- ṭheuh pek an ni. NLUP ṭanpuina hi Khuangleng leh Khawbungah te sem a ni.
14th. Tuesday: St.Peter’s Higher Secondary School, Chhingchhip chuan C.Lianthangpuia Award for Proficiency in HSLC 2015 an sem a, parliamentary secretary Hmingdailova Khiangte-in a hmanpui. Award hi kum 2015 HLSC examination-a St. Peter’s HSS aṭanga topper Lalthlamuani leh Chhingchhip High School-a topper Lalremtluanga hnenah hlan a ni a, lawmpuina thuziak leh Rs. 3,500/- ve ve pek an ni.
15th. Wednesday: Champhai Grape Growers’ Society chuan an member-te thar chhuah grape an lei a, Champhai Winery-ah an her ṭan. Champhai Grape Growers’ Society chuan an member-te hnen aṭangin grape hi kg. khat Rs. 30/- zelin an leisak a, an member ni lote chu kg. khat Rs. 25/- in an leisak thung. Kumin aṭangin ‘Champ Wine’ siam chhuak turin hma a la mek a, wine chu ûm khat mililitre 350/- a ni ang a, a man tur bithliah a la ni lo.
16th. Thursday: Pu John Siamkunga, MLA chuan Hnahthial khaw chhunga hmasawnna hnathawh a en a, Hnahthial Group YMA kaihhruaina hnuaia din, Vigilance Committee ngenna angin bialtu MLA hian Hnahthial Sub-District Hospital building sak thar, tuna luah tawha a tha lo lai nia hriatte a en a ni.
17th. Friday: Mizoram Kohhran Hruaitute Committee (MKHC) buatsaihin Mission Veng Biak Inah Yoga chungchang sawiho a ni a, chawhma lamah MKHC Chairman, Rev. Lalrinmawia’n kaihruaiin, MKHC Executive member, Rev. B. Sangthanga’n yoga chungchang a ziah chu zirho a ni a, chawhnu lamah MKHC Vice Chairman, Pu VL Bela’n a kaihruai a, Group 9-ah inthenin sawiho tura chhawp, thupui 4 an sawiho a ni.
18th. Saturday: Chawnhu a KVK Office Complex-ah Krishi Vigyan Kendra (KVK) Lawngtlai buatsaih in loneitute mela leh mithiamte kawmna hun neih a ni.
19th. Sunday: Mizoram Governor Lt.General (Rtd) Nirbhay Sharma chuan Raj Bhavan Durbar Hall-ah riru lama rualbanlote tana Olympics buatsaih, Special Olympics, 2015, Los Angeles, USA-a India ram aiawh tur Mizo thalai 6 leh an hruaitu pakhat te thlahna hun a buatsaih sak a. He hun hman zawh a nih hian hlawhtling taka va fehchhuak turin Mizoram team te chhuanna Bus hi Raj Bhavan south Gate atangin vai liam nghal a ni. Special Olympics, 2015 ah hian India aiawh in Infiammi 301 an tel dawn a, hmarchhak states atang chuan Mizo infiammi 6 leh Assamese 2 chiah an thlang a ni. Special Olympics, 2015 hi July 23 ah tan in August 3 ah zawh a ni ang.
20th. Monday: Geneva, Switzerland-ah ZORO President, Pu R.Thangmawia, Electric Veng chu a thlenna hotel-ah lungphu chawlin a thi. Pu R.Thangmawia hi Geneva-a UN inkhawmpuia ZORO chungchang sawi turin a thianpa nen tun thla ni 15 khan an kal a, hetiang hi a lo thleng ta a ni. Pu R.Thangmawia hian a nupui Rothangi leh a fate pathum a kalsan.
21st. Tuesday: Mizoram Synod chuan Synod Conference Centre-ah harhna chungchanga inràwnkhawmna a buatsaih a, bial hrang hrang aṭangin aiawh pastor leh kohhran upa mi 200 vel an tel. Inràwnkhawmna hi Synod moderaror Rev. Lalrinmawia’n a kaihruai a; Synod senior executive secretary Rev. Lalzuithang’n harhna chungchanga a thuziah a chhiar chhuak a, sawiho zui a ni. Sawihonaah hian Mizorama harhna a lo thlen tawh dan leh harhna vanga a ṭha zawng leh ṭha lo zawnga thil lo thlen tawh dan te; tunlaia harhna thleng mek chu kohhranin a hlâwkpui theih dan tur te, kohhran committee-te’n an dawnsawn a, hmalak dan tur ṭha te; harhna leh a ze ken chungchanga ngaihdan phír chungchanga hmalak dan turte leh kohhran hruaitute mawhphurhnate an sawiho a ni.
22nd. Wednesday: MPC party hruaitute chuan an president Lalhmangaiha Sailo hoin Raj Bhavan-ah Governor Lt.Gen. Nirbhay Sharma an kâwm a; memorandum an thehlut nghal. Memorandum-ah hian kawlphetha chungchang bakah 14th. Finance Commission rawtna anga Mizoram special category state a nihna tihtawp vanga Mizoram mipuite’n harsatna nasa tak an tawh theih thu ziakin, Mizoram chu special category state-a a awm zui theih nana hma lakpui turin an ngen a ni.
23rd. Thursday: Health department-a Aizawl East District chuan World Population Fortnight 2015 pualin Sihphir community hall-ah Health Mela an buatsaih a, Assembly deputy speaker R Lalrinawma’n a hmanpui. Health Mela hi Aizawl East CMO Dr C.Lalzepuii’n a kaihruai a, Dr Chawngthanchhunga’n family planning chungchang a a sawifiah bawk.
24th. Friday: Aizawl District Anti Tobacco Squad chuan New Secretariat Complex-ah squad drive neiin, office ṭhenkhat an enfiah a; Secretariat, Aizawl West DCSO pisa, Environment & Forest Protection Division leh DRDA-ahte dan bawhchhiaa mei zu mi pakua an man a, pawisa an chawitir. Dan bawhchhia pawisa an chawitir tlingkhawm hi Rs. 1,450/- a ni.
25th. Saturday: AH&Vety department chuan Kelkang khuaa NLUP hnuaia ar vulh thlangtu chhungkaw 19 hnenah ar notê 50 leh ar chaw kg. 60 ṭheuh an pe. Ar dawngtute hi ar vulh tura thil pawimawh hrang hrangte zirtir nghal an ni.
26th. Sunday: NH-54, Bawngkawn-Sairang road-a tipper stand bulah kawng chhak lam nasa takin a min a, kawngpui a hnawh pin vek bakah, a bul hnaia in ṭhenkhat bang a déng che nual. Kawng chhak aṭanga lei leh lung tlakna hi a sang hle. Zingkar atangin PWD-te’n thenfai hna an thawk nghal.
27th. Monday: Minimum Wages Sub-Committee chu Casual leh Muster Roll Employee-te hlawh chungchang ngaihtuahin LE&IT Director pisa-ah an thu khawm a, heng hnathawkte hlawh atan hian Unskilled tan ni khatah Rs. 270/-, Semi-Skilled tan Rs 300/-, Skilled II tan Rs. 370/-, Skilled I tan Rs. 460/- an rawt a, hei hi State Level Committee on Minimum Wages-in a ngaihtuah leh ang.
28th. Tuesday: Mara nu pawl (Mara Chanopy) chuan Mara Autonomous District Council CEM Relief Fund atan Rs.10,000/- an pe. He sum hi MCHP President, Pi Chaki-i’n CEM, Pu RT Zachono-a kutah a hlan a, CEM chuan mi harsa zawkte tanpuina tura MCHP-in pawisa a pek chu tanpui ngaite tanpui nan dik taka hman a nih tur thu leh, CEM Relief Fund hi mi dangte pawhin pe thei se a duh thu a sawi.
29th. Wednesday: Champhai AH & Vety Complex-ah Champhai DAHVO Pu Lalchungnunga Pudaite chuan Champhai District chhunga chhungkaw hrang hrang 257 hnenah RKVY (Rastrya Kendra Vijaya Yojna) scheme kal tlangin vawk vulh tur 257 a sem. Pu Lalchungnunga Pudaite chuan RKVY scheme kal tlanga vawk sem takte hi a pui atana vulh chhawn tur anih thu sawiin, a puitlin huna talh emaw tih ral phal a nih loh thu a sawiin an enkawl zui zel danah te pawh vil zui an nih tur thu a sawi bawk.
30th. Thursday: Ṭhalai Kristian Pawl (TKP) din champha vawi 65-na a ni a, Mizoram hmun hrang hranga ṬKP unit-te’n an lawm a, thupui chu – ‘Nang malsawmna ni ang che’ tih a ni. ṬKP Day hi Kohhran leh khawtlangin a hlawkpui theih tur zawngin unit ten mahni remchan dan angin an hmang hlawm. ṬKP hi July 30, 1951-ah Serkawnah din a ni.
31st. Friday: Lunglei district-a Mualṭhuam leh Sekhum inkarah Saiha leh Guwahati inkara tlan maxicab AS-11 AC-7722 chesualin, kawng thlangah metre 150 vel a lum a, a hmunah mi pathum thiin, midang pakhat chu damdawi inah a thi .Mi pali in hliam.an tuar. Maxi-cab hi hnam dang, Saihaa sumdawnga awm ta a ni a, Saiha aṭanga Guwahati lam pana tlan a ni. Mi 11 an chuang a, hnam dang vek an ni.]]>
Hetah hian a lem nen han bihchiang ve la
http://www.worldstandards.eu/electricity/plugs-and-sockets/
I phone charger kha wall socket ah thun in tum, a leng lo tlat mai. A pin aia a khua a len zawk chuan 15 amp socket a niang. 15 amp to 5 amp converter plug I mamawh a ni. I microwave lei thar kitchen a wall socket an leng lo tlat mai bawk a. A khua aia a pin a len zawk chuan kitchen-ah khan power plug, 15 amp wall socket i lo dah lo anih hmel. 5 amp to 15 amp converter I mamawh a ni. I hmang reng dawn a nih chuan, Electrician ko la, power plug a thlak tir mai a tha zawk ang.
Anih, 5 amp wall socket ah hian 15 amp converter hmang in geyser, OTG oven vel connect theih a mi? A plug a hi thun thei pawh ni se, current in a zo a ngem? MCB a trip a ngem? Converter plug i lei hma in, a siamtu in a sawi dan uluk takin bihchian a tha ang. Tin, electrician rawn a tha ang.
Ka hrethui lo khawp mai. Mahse i tangkai ve pui ngei ka ring.
Ara, wrench, screw driver hman dan
Mizo hi chuan kan thiam vek awm e. Han chhiar ve reng reng teh.
Wrench chi hrang hrang, ring, open, adjustable, allen key etc.. leh a hman dan
http://www.artofmanliness.com/2013/03/05/toolmanship-your-complete-guide-to-wrenches/
Mizo in “dal” wrench kan tih mai hi “dial” tih atanga kan hriat fuhloh emaw ni. Open wrench an ti mai. Inhmuhsitna lam ni lovin, driver, handyman leh mechanic atanga kan hriat hi tamtak diklo hi a awm ve. Han “rez” vak teh as opposed to “rev”. Sikawpzervar as opposed to “shock absorber”. “Chechiz” as oppose to “Chassis, pronounced chaasi”.
Hetiang hi ka chah mek a, an fak ang hian tha tak ang maw
http://www.amazon.in/Snap-n-Grip-SeaLux-Snapn/dp/B00IYLUBA6
Ara chi hrang hrang leh a hman dan
http://www.artofmanliness.com/2009/11/03/toolmanship-how-to-use-a-handsaw/
Screw driver chungchang
http://www.artofmanliness.com/2010/02/18/toolmanship-how-to-use-a-screwdriver/
Tuboh chungchang leh a hman dan
http://www.artofmanliness.com/2009/09/29/how-to-use-a-hammer/
2nd. Tuesday: Disaster Management & Rehabilitation department leh Serchhip District Disaster Management Authority-te chuan Serchhip High School naupangte nen chhiatrupna thlen thulha chêt lak dan tur a taka zirna, mock drill an nei.
3rd. Wednesday: Saiha ‘Multipurpose Community Hall’ sak thar chu MADC chief executive member RT Zachono-a’n a hawng. Hall hi BRGF sum cheng nuai 190/- sênga sak a ni.
4th. Thursday: Khawzawl Group YMA chuan Khawzawl Zuchhip YMA Hall-ah blood donation camp an huaihawt a, Aizawl Civil Hospital tan thisen unit 225 an pe a, a petute mipa 196 leh hmeichhia 29 an ni.
5th. Friday: Bawlhhlawh phûr LPK 407 truck MZ-01 D-9776, John Timothy Hmar (35), Churachandpur, Manipur khalh, Mc Donald Hill panna kawng chung bera chhuk zawnga tlan thla chuan mihring leh lirthei eng emaw zat a sû a, a sut zinga mi Zoremliana Hauhar (29) s/o Lalzarliana Hauhnar, Zarkawt a thi. Truck khalhtu John Timothy Hmar chuan truck hi a brake a fail niin a sawi.
6th. Saturday: Young Men’s Christian Association (YWCA), Aizawl chuan Enginering Officers’ Club-ah Annual General Conference an hmang a, YMCA din champha vawi 171-na an lawm nghal.
7th. Sunday: Central YMA hnuaia SRS-te chuan Dinthar Veng thlanmual bulah C.Ngunlianchunga s/o Lalbiakchhunga, Myanmar nia insawi kut aṭangin heroin can 2 an man a, a hnuah Dinthar Venga a chenna inah heroin hawng khat tling lo deuh mansak leh a ni. SRS hian heroin leh a neitu hi Excise & Narcotics hnenah an hlan nghal.
8th. Monday: Lok Sabha MP CL Ruala’n model village atana a thlan Khawlailungah model village atana hmalakna chi khat atan thing ṭiak phun a ni. Thing phun hnatlangah hian mi 500 chuang an thawk chhuak a, hlawm 11-ah inṭhenin thing ṭiak ṭhahnem tak an phun a ni.
9th. Tuesday: Mizoram pawn hmun hrang hranga lehkha zirte chuan Aizawlah Summer Sports an ṭan a, Zarkawt Recreation Centre-ah MJA president Vanlalrema Vantawl-in a hawng. Kumina Summer Sports hi a vawi 15-na a ni a, June 11 thleng neih a ni ang. Delhi, Pune, Kolkata, Bangalore, Jalandhar, Chandigarh, Chennai, Hyderabad, Imphal, Nagpur, Allahabad leh Shillong-a Mizo zirlaite an tel a; basketball, football, inkawibah, spoon race leh inhruipawhte hmangin an inel dawn a ni.
10th. Wednesday: Aizawl District Anti Tobacco Squad chuan meizial leh Gutkha chi hrang hrang dan kalha sumdawngte zawrh lai an man khawm, cheng nuai khat chuang man chu State Refferal Hospital-a bawlhhlawh hâl ralna hmunah an chairman, Dr Franklin Laltinkhuma, Aizawl DC-in a hâl ral.
11th. Thursday: Mizoram sorkar-in NLUP sum, Bank-a dah pung atangin Kelkang khaw mipuite chhawmdawl dan tur a ruahman. CM, Pu Lal Thanhawla, Minister dangte, NLUP Implementing Board Chairman, Pu JH Rothuama leh Champhai Bawrhsap, Pu H..Lalengmawia’n hemi chungchang hi NIB Conference Hall-ah an sawiho a, Kelkang khuaa harhna chhim, mi tam takin hun rei tak chhung Kelkang khua hi an tlawh tawh avang leh thlawhhma pawh la hman lo leh anmahni hna dang pawh thawk hman lova an awm avangin a bikin tanpuina pek ni se an ti a ni.
12th. Friday: Damlote tana thisen pe thintute pual ni, World Blood Donor Day chu I&PR Auditorium-ah hman a ni a, Home Minister, Pu R.Lalzirliana’n a hmanpui. He hunah hian kum 2014-2015 chhung pawl leh mimal thisen pe thate hnenah lawmman hlan an ni a, sakhaw pawl zinga tum khata pe tam ber, TKP Aizawl Coordination-in unit 200 an pe a, YMA hminga tum khata pe tam ber, Chanmari West YMA-in unit 161, zirna in hminga tum khata pe tam ber, Pachhunga University College-in unit 509 an pe bawk a, anni bakah hian pawl hrang hrang, thisen pe tamte leh mimala pe tam, unit 58 pe tawh, Tv. C.Lalremruata, Electric Veng leh unit 40 pe tawh, Pi Rebecca Saimawii, Khatla te leh vawi 20 thisen pe tawhte pawh thilpek hlan an ni. World Blood Donor Day hi June ni 14 a ni na a, kuminah hian Pathianni a nih avangin vawiin khan hman a ni.
13th. Saturday: Indian Institute of Entrepreneurship (IIE) buatsaihin I&PR Auditorium-ah Stakeholders intawhkhawmna neih a ni a. He intawhkhawmna hmang tur hian New Delhi atangin India Infrastructure Finance Company Ltd. (IIFCL) Chairman cum Managing Director Pu SB Nayar pawh a lo tel. IIE hi Ministry Of Skill Development And Entrepreneurship hnuaia pawl pakhat niin hmar chhak state ah IIFCL-NSTFDC project an kalpui a. He project in a tum ber chu hmarchhak biala tlangmite chu kut themthiamna zirtira eizawnna tha tak an neih theihna tura dawmkan a ni.
14th. Sunday: Baptist Youth World Day of Prayer a ni a, hemi ni hian Mizoram Thalai Kristian Pawl chuan an thu rel bawhzuiin thalai, Lal Isua nei loten Lal Isua an neih theihna turin Thalai Kristian Pawl member-te chu an mahni Unit-ah chaw ngheiin an tawngtai a ni. MTKP Organizer, Rev. Samuel Lalremsanga leh MTKP hruaitu dangten Saiha-a Pastor Bial pahnihin District meet an buatsaih chu hmanpuiin, chaw ngheia tawngtaiah an tel a ni.
15th. Monday: Mizoram pumah leh ram chhung hmun dangah YMA Day, hlim taka lawm a ni. Tun tum hiYMA Day vawi 81-na a ni a; branch tinin an huam chhung theuhah thil tha tih nan leh mi dangte tana thil tangkai tih nan an hmang hlawm. Central YMA hruaitute leh Sub-Hqrs YMA hruaitute pawhin YMA Day hi Branch hrang hrangah an hmanpui hlawm.
16th. Tuesday: Zankhat riaka lo zin Union Minister of State for Panchayati Raj Pu Nihalchand leh Mizoram Governor Lt. General Nirbhay Sharma PVSM, UYSM,AVSM, VSM (Retd) chuan Raj Bhavan ah inkawmna hun tha tak an nei. Governor chuan Mizoram chu hmun kilkhawr takah awm mahse ramdang Myanmar leh Bangladesh nen ramri an intawm avangin hmun pawimawh tak anih thu Minister chu a hrilh.
17th. Wednesday: April 24, 2015 aṭanga bo, Hrangliantawna (55), Zuangtui Veng chu Kelkang aṭanga km. 5 vela hlaah thía chhar a ni. Hrangliantawna hi Kelkang harhna chhimin an kal a, April 24-ah a thlenna in aṭanga a chhuak chu a awmna chin hriat lohin a awm a ni.
18th. Thursday: Rosangzuali (1) d/o Sangmuanthanga, Hnahlan chu an ṭhenawmte tuizémah a tla a, damdawi-in panpui a nih laiin a thi.
19th. Friday: Governor Lt.Gen. Nirbhay Sharma chuan Aizawl Civil Hospital (ACH) a tlawh a; damdawi man tlawm zawrhna, Jan Aushadhi Store (generic drug store) chu mipuite’n tun aia an hman ṭangkai zawk theih nana ṭan la turin thawktute a chah. Governor hian damlo harsate tan Aizawl Civil Hospital hotute hnenah Rs. 20,000/- a hlan nghal a ni.
20th. Saturday: Kolkata Mizoram House-a additional resident commissioner Talo Rosanga (49) s/o Rev. Rokhuma Mission Vengthlang chu Culcutta Medical Research Institute (CMRI)-ah a thi. Talo Rosanga hi MCS a ni a, a thih chhan hi natna danglam tak, Hemophagocytic lymphohistiocytosis (HLH) nia hriat a ni.
21st. Sunday: United Nations Organisation in June ni 21 hi khawvel pum huapa “International Day of Yoga” a hman tura a tih angin Serchhip-ah pawh he hun hi hman a ni a, Chief Medical Officer, Serchhip District, AYUSH Department leh Nehru Yuva Kendra Sangathan (NYK) Serchhip tangkawp buatsaihin Chief Medical Officer’s Conference Hall, Serchhip ah inkhawm buatsaih a ni a, Serchhip khawchhunga sawrkar pisa hrang hrang hotu ten he hun hi an hmanpui a ni. International Day of Yoga puala inkhawm hi Dr. Laldawngliana Sailo, CMO Serchhip District-in a kaihruai a, Dr. Lalkhawngaihi Renthlei, M.O. (AYUSH) hnen atang Yoga awmzia leh nihphung powerpoint presentation hmanga hrilhfiah a ni bawk. International Day of Yogahi kumin hi khawvelin a vawikhat hmanna a ni.
22nd. Monday: Information & Public Relations department-a IPRO Neil Zozamliana (46) s/o Dr C.Silvera chu cancer avangin a thi.Neil Zozamliana hian a nupui Rosangluri leh a chhungte a kalsan.
23rd. Tuesday: Florence V.Lalpekhlui, HSSLC Examination 2015-a Science-a palina leh Mathematics-a mark hmu sang ber chu a awmna Sangau sub-headquarters LSA huaihawtin Sangau khuaa pawl hrang hrangte’n an chawimawi. Florence V.Lalpekhlui hi Mizoram State Technical Entrance 2015 exam-ah Medical-ah hian 14-na leh Engineer-ah pahnihna a ni bawk.
24th. Wednesday: Mizorama dam lai zinga upa ber nia hriat Pi T.Chiadi (109) chu nat lawkna engmah awm lovin Lalpa’n a hnen ah a hruai ta. T.Chiadi hi Mizorama dam lai zinga upa ber nia hriat a ni a; amah hi kum 1906-ah Zawnglingah a piang nia sawi a ni. Kum 1933-ah B.Heiko nen an innei a, fa pakua an nei a, tu leh tuchhuan 98 an nei bawk. A pasal chu kum 1996-ah kum 96 mi niin a thi tawh a ni. 2010 khan Mizoram a upa ber a thlan a ni a, Govt. of Mizoram chuan Certificate mawi tak leh Pawisa fai Rs.1000/- a chenna in ah ngei a hlan a ni. Certificate ah hian a hun lai a Social Welfare changtu Minister in a hming a sign nghe nghe a ni.
25th. Thursday: I & PR Conference Hall ah khuarel chhiatna lo thlen thulha inven dan tur leh hmalak dan tur zir ho na Training of Incident Response System Team for Preparation of Mock Drill neih a ni a. Minister of DM & R Pu C.Ngunlianchunga’n a hmanpui.
26th. Friday: Bilkhawthlir Kualmawi Branch YMA chuan an veng YMA Hall-ah blood donation camp an huaihawt a, Kolasib District Hospital tan thisen unit 58 pe a, a petute mipa 40 leh hmeichhia 18 an ni.
27th. Saturday: Kelkang khaw chhung mipuite zinga sorkarin a bika a tanpuina a sem tur hnuaia vawk vulh thei tura in report mi 216 hnenah vawkte sem a ni. Vawk vulh tur te hi chhungkaw khatah vawkte pahnih zel a sem a ni. Kelkang Community Hall-a tanpuina semnaah hian Champhai Bawrhsap Pu H.Lalengmawia leh Champhai District AH&Vety Officer Dr. Lalchungnunga Pudaite bakah Vety Officer dangten an telpui a ni.
28th. Sunday: Sihphir Pastor Bial KTP chuan kumtina an tih thin dan angin Half Year Meet Sihphir kohhran Biak Inah an hmang. Meet thupui ‘Thalaite leh rawnbawlna’ tih chu Synod Revival speaker Upa C.Ngurthantluanga’n a sawi a ni. Meet naah hian speaker rawn tawiawmin Nl Zoramchhani, Mizo Icon hmasa ber pawh telin a ni hian zaiin kohhran mipui a awi bawk. Meet hlawhtling taka hman a niin Thlarau lam boruak pawh a tla tha thawkhat hle. Meet hi 27th. Saturday zan atanga neih tan a ni.
29th. Monday: Mizoram Table Tennis Association (MTTA) leh Zonet Cable Network-te chuan thawhhona thuthlung an ziak fel a, Mizoram-a table tennis inelna ropui leh lawmman tamna ber tur Mizoram Hexa League (MHL) buatsaih an tum. MHL hi table tennis game tih lar nan leh tih hmasawn nana buatsaih tur a ni a, September leh October, 2015 chhung a khelh tura ruahman a niin Inelnaah hian team paruk an awm ang a, team tinah hian player paruk zel an awm bawk ang.
30th. Tuesday: India sorkar leh Mizo National Front (MNF) ten June 30, 1986-a inremna thuthlung an ziah champha, Remna Ni a ni a, political party hrang hrangin an lawm a; sorkarin programme a siam lo thung.]]>
2. TUNLAI ZORAM TÎTÎ – KÊLKÂNGA PATHIAN HNATHAWH ROPUI!!!
Tunlaia Kêlkânga Pathian Thlarau Thianghlim Hnathawh hi ava ropui êm!!! Pathian Hnathawh mak zia leh ropui zia hi sawiin a siak lo ve. Bible-in Kohhran/Ringtute Awmdân tur (Model Church) a sawi tam tak kha Kêlkângah hian a thleng dik mêk a ni, “Tin, Tirhkohte zirtirin, inpâwlin, chhang phelin, ţawngţaiin ţhahnemngai takin an awm reng a. Tin, mi tinin an hlau ta a; Tirhkohte chuan thilmak leh chhinchhiahna tam tak an ti a. Tin, a ring apiang chuan engkim an inţawm hlawm a, an ro te, an sum (THIL NEIH)-te an hralh a, an châkkhai daih lek ţheuhvin an zaa hnenah chuan an sem ţhin a. Tin, ni tin rilru hmun khatin Pathian biak inah chuan ţhahnemngai takin an awm ţhin a, an in lamahte pawh chhang an phel a, hlim tak leh lungawi takin an chaw an ei ţhin a, Pathian an fak a, mi zawng zawng lawmzawngin an awm ţhin. Tin, a chhandam mêk apiangte chu Lalpain ni tin an hnenah a teltir zel ţhin” tih kha a takin kawng tam takin a thleng dik a ni (Tirh.2:42-47).
(1). Kohhran PAWL ram indaidanna a ţhiat vek. PATHIAN CHIAH AN DAH LAL BER. (2). Speaker ram a ţhiat vek. SPEAKER NGAIHSȂN BIK TUR AN AWM LOVA. PATHIAN CHU SPEAKER A NI. (3). Pathian Hmanrua a Tlâwm Hle. LEI-TLANG LEH MAHNI-A ȚAWNGȚAIA PATHIAN DAWR A NI TAWP. (4). Kêlkâng Khua-te Inpêkna ropui-zia sawiin a siak lo. Mikhual ringawt an buaipui a, mahni mimal Hna an chawlhsan vek a, Thawhlawm lah a bîk takin an khawn chuang si lo!! June 2013 aţangin Zân tin an Inkhawm a, an Thiltih leh an Inpêkna hian THLARAU THIANGHLIM CHU HNA THAWK LO THEI LOVIN A SIAM A NI.
(5). Taksa leh Thlarau Damna mamawh tam takin Damna an chang a. Mimal, Chhungkua leh Kohhran hrang hrang aţanga kal, Taksa leh Thlarauva damna chang, hlim haw an tam hle. Hei hian an awmna Kohhran-ah Thlarauva harhna leh hlimna a thlen zel a. Zoram Kohhran hrang hrangah, Mimal, Chhungkua, Khawtlang leh Kohhran-ah pawh a Țha zawngin nghawng a nei chho mêk a ni. (6). Aizawla Kohhran tam tak chu Zân tin deuhthaw-in an zaikhawm a, Thla 3 Zaikhawm tawh te, Thla 1 aia tlêm lo Zaikhawm tawh-te an ni tlângpui. Hetiang khawpa an Zaikhawm rei a nih chuan, ZAIHRUAITUTE inpêkna a ropui hle tih hi sawi tel hrâm a ţul ka ti.
2.1. LALPA’N TLÂNG A RUATSAKAH CHUAN AN KAL TA A
Matt.28:16-20-ah chuan, “Tin, Zirtirte chu… Lalpa’n Tlâng a ruatsakah chuan an kal ta a” tih kan hmu a. Vâna a lawn dawn khân, Lal Isua’n Tlâng a ruat bikah ngei chuan Apostolte (Zirtirte) kha kal turin a hrilh a. Apostolte khân, Lal Isua, Lei leh Vân Lal hnên aţanga Thupek & Thiltihtheihna an dawng duh a nih chuan, Lal Isua’n kal tura a tihna hmun – Lalpa Tlâng Ruatah ngei hian an kal a ngai a ni.
Mimal, Chhungkua & Pawl (Kohhran)-ah hian, Pathian Thiltih, Kan Nun/Rawngbawlna/Hnathawh tur hi LALPAN A RUATNA HUN LEH HMUN A AWM VEK. A Hmun hlat zawng te, a nghah chhung a rei leh sei emaw, a Thawh hun chhung a tawi leh sei chu a in-ang lovang. A PAWIMAWH BER CHU LALPA TLÂNG RUAT A AWM A, CHU CHU HRIAT A, PAN A, KAL A, THLEN NGEI NGEI A NGAI, TIH HI A NI.
1Lalte 19:1-18 kan chhiar chuan, Zawlnei Elija chu Lalnu Jezebeli Hlauvin a tlânchhia a, Pûkah a birû a. Mahse, Pathianin, “TLÂNGAH SAWN LALPA HMAAH VA DING RAWH…” (19:11) tiin a ko chhuak leh ngat a nih kha. Pûk chhunga a bihrûkna hmunah khân Pathianin a be thei reng a, Mahse, a be nghal mai lo tih kan hria. Zawlnei Elija hi Pathianin a biak theih nân leh Pathian Aw a hriat theih nân, PATHIANIN A RUATNA HMUNAH, TLȂNGAH NGEI DING TURIN PATHIANIN A KO CHHUAK A. PATHIANIN A RUAT HMUN KHER KHA ELIJA’N A PAN A NGAI A NI.
Zawlei Elija hnena Pathian Inpuanchhuahnaah hian Thil Chhinchhiah tlâk tak leh kan Zir tur pawimawh tak mai a awm. Elija hnena Pathian a rawn inlâr hma hian, THLIPUI, LIRNGHING LEH MEI ALH nasa tak leh râpthlâk tak a lo thleng hmasa phawt a. Mahse, heng Thawm ri bêngchheng leh thawm hlauhawm leh chhiatna râpthlâk takah hian “LALPA A AWM LO” tiin a inziak a ni. Helai Bible châng sawi tum hi kan chian a ngai khawp mai. Heng Thlipui te, Lirnghing te leh Mei alh te hi LALPA THILTIHTHEIHNA LEH LALPA CHÊTNA VEK A NI. MAHSE, PATHIAN INPUANCHUAHNA TAK TAK A TLING LO, A HMANRUA MAI AN NI.
Zawlnei Elija hnena Pathian inpuanna tak tak chu Thlipui, Lirnghing leh Mei alh reh hnu-a, reh ţhiap, engkim a reh vek hnu-ah, beidawn tawpah, a tawp-khâwkah Pathian a rawn ţawng a, Elija’n Pathian Aw a hre ta chauh a ni. 1Lalte 19:12, “Aw dam diai hi a lo chhuak a… Hetah hian engnge i tih Elija?” tiin.
Sam 46:10-ah chuan, Kora Fapate Fakna Hla, “NGAWI ULA, PATHIAN KA NI TIH HRE RAWH U” (Be Still & Know That I Am God) tih kan hmu a. Hei hian, Mahni (mihring) lam kan ţawng tam lutuk te, kan chêt tam lutuk te, thawm kan ngah lutuk te, kan lansâr lutuk te hian Pathian Aw hriat a harsat thu a sawi a. Mihring lam thiltih reh hmak, ngawih hmak a, Thinlung zawng zawnga Pathian Aw kan Ngaihthlâk a, kan Zawn a, kan Duh tak tak a, kan Châk tak tak Hnu-ah chauh Pathian Aw leh inpuanna hi a hriat theih chauh ţhin tih a rawn tichiang a ni. Hei hi a takin Kelkângah a thleng mêk.
Kêlkâng Harhna Chhimtu Tumahin, Speaker Thusawi a ţhat êm avang te, Counselor-te Pathian Thusawi a fiah êm avang te-a Pathian khawngaihna an chan thu an sawi hriat tur a awm lo. Chutih ahnêkin, Kêlkâng Harhna Chhimtu reng rengin, MAHNI LEH PATHIAN INKAR CHAUH A PAWIMAWH-ZIA LEH A ȚUL ZIA HLIR HAHÎP-IN AN SAWI A NI. Speaker/Counselor Thiam & Țha lam a ni tawh lo. MAHNI LEH PATHIAN INKȂR A FEL LEH FEL LOVAH A INNGHAT A. PATHIAN AW HRE TUR LEH NGAITHLA TURIN MAHNI LAM INPÊK PUMHLUM A NGAI A NI.
Zawlnei Elija kha, TIH-TUR PAWIMAWH (MISSION THAR) A PÊK DAWN AVANGIN, TIBUAITU EMAW, CHHUANLAM TUR LEH SAWI VE TUR DANG AN AWM VE PATHIANIN REM A TI LO. Fakna Hla Siamtu chuan, “Awm zawng zawng an ral hunah pawh, Awma ka ta a ni” a lo ti a. Min Tihnawktute, Min Tibuaitute, Min Dâltute, Chhuan tur te, Chhuanlam tur te, Sawi tur kan neih zawng zawng-te hi an tawp a, an ngawih ţhap a, an reh ţhiap hnuah, Pathian a lo lang chauh ang. Ringtute hian Lal Isua kan Țawng khalh a, kan Tih-khalh a, kan Ropui khalh vek ţhin. A Lâng tur zawk hi kan lo Tlatlum zawk a, a Tlatlum tur hi a Lâng zawk ţhin, “ROPUIA A LAN HUN A PIANGAH ROPUIIN KAN LANG VE ANG” tih hi a pawimawh lai ber chu a ni. Chuvangin, “Min Tihnawk apiang leh Sual keimahnia bet tlat chu i dah ve ang u…” tih hi a THUNAWN atân kan sak fo a ţul (Heb.12:1-2).
2.2. HE TLÂNGAH HIAN IN AWM REI TÂWK TAWH E
Deut.6:1-8-ah chuan, Israel fate Horeb (Sinai) tlânga an awm chu Pathianin, a tirchhuak ta a, “He Tlânga hian in awm rei tâwk tawh e, kal chhuak tawh rawh u” tiin, a tir chhuak ta a ni. Sinai tlâng hi Mosia’n Pathian hnên aţanga Thuthlung a lâkna a nih avangin Israel faten an ngaisângin, an ngaina a, an ngaihlu êm êm a ni. Chuvangin, Pathian pawhin an rilru hria-in, Israel fate hi he Horeb Tlângah hian rei tak a awm tir a, an awm rei thawkhat viau niin a lang.
Mahse, Horeb Tlângah hian an awm kumkhua thei dawn lo tih Pathianin a hria a. Tih tur pawimawh lutuk mai, ram lâk tur an nei a, chawl hman an ni lova, muang châng thei pawh an ni lo tih a hria a ni. Helai thu hian, Pathianin a Hmanrua a thlâk fo ţhin tih a rawn nemnghet nghal bawk. Thil awm tawh chauh hmanruaah a hmang lova, Thil awm lo-te nên lama hmanruaa hmang theitu Pathian a ni tlat avangin, an Hmuh ngai loh ram leh hnamte chu hneh tura an pan a, an kal a ngai a ni (1Kor.1:25-31).
Zoram pawh hi thlir ila, Speaker Ropui tak tak & Camping ropui tak tak-te a reh țan tawh. Hei hi Speaker leh Camping ţhat loh vang a ni lo. El-Bethel vâng lai te kha Pathian hnathawh ava ropui êm!! Mahse, khatiang ang te kha a thleng leh tawh lo. A Khua-khuaa, Kohhran tih-bik awm lova Camp nuaih nuaih te kha a awm tawh lo. El-Bethel rah-chhuak te kha duhawmin ţha hle mahse, Lalpa’n Hmanrua atâna a hman hun a tawp tlat tawh!!! Hmanraw dang a nei leh tawh a ni. Chutihlai erawhchuan, he Lalpa Hmanrua Kêlkâng Harhna hi heti reng hian a awm dawn lo, a Petu Lalpa ngeiin a Hmanrua a thlâk hun ala awm dawn a, “KÊLKÂNGAH HIAN IN AWM REI TAWK TAWH E, KAL CHHUAK TAWH RAWH U” a tih hun hi ala thleng dawn a ni.
An sawi dânah chuan, Kelkâng Harhna hi June 2013 aţanga inţan tawh a ni a. Eng chen nge ni ang?? tih chu Lalpa thu a ni. Deut.6:1-8-a kan hmuh angin, Israel fate HOREB (SINAI) TLÂNGA REI TAK AN AWM CHHAN CHU- RAL DO TUR LEH RAM LA TURA AN INBUATSAIHNA A NI. Mosia kaltlanga Pathianin Kalchhuak tura Thu a pek 12-te hi a chiang khawp mai – (1). Kal chhuak ula, (2). Amor ho tlâng ramah leh a chhehvel zawng zawngah, (3). Araba-ah, (4).Tlâng ramah, (5). Phai ramah, (6).Chhim ramah, (7).Kanan hote awmna Tuifinriat kamah,( 8). Lebanonah, (9).Luipui Euphrates lui thlengin, (10). Ram chu ka pe Tawh Diam a che u, (11). RAM CHU VA LUAH ROH U, tiin.
HOREB (SINAI) TLÂNG PIAHAH HIAN PRACTICAL, ACTION, A TIH-A TIH NGAI, PIAH LAM RAM RAWNGBAWLNA PAWIMAWH TAK A AWM A. HNEH ZEL TUR LEH PATHIAN THUPEK HLENCHHUAK TURA ISRAEL FATE KHA AN KALCHHUAH A NGAI A NI.
Pathian faka hlim, lawm & lâm hi ava nuam êm!!! A țha lutuk, tih zel tur a ni a, tih theih ngei pawh tum tur. Kohhran hi hetiang hi ni reng mai se, ava nuam dawn êm!! Kêlkȃng Harhna pawh hi miten Tisa & Thlarauva damna an chang zel ang hian, hetiang hi ni reng mai mai se… tih chu duhthusam a ni. Thlarau Thianghlim chêtna hmun leh a zalenna hmun leh a Thiltihtheihna a awmna hmun chu a nuam a ni!! Kalsan leh Chhuahsan hi a huphurhawm ngawih ngawih. Hmêldanglamna Tlângah, Tirhkoh Petera pawh khân, “Lalpa, kan tân heta awm hi a ţha. I duh chuan hetah hian bâwkte pathum ka khawh ang; i tân pakhat, Mosia tân pakhat, Elija tân pakhat” tiin rawtna a lo siam hial a nih kha (Mat.17:4).
MAHSE, HEI HI KAN HRIAT RENG A ȚUL. A CHUNGA PATHIAN THUPÊK AŢANGA LANG CHIANG ÊM ÊM CHU, HLIM/LAWM/LÂM/KÊLKÂNG HARHNA HI SETANA RAL DO TURA RAMRI-A KAN INBUATSAIHNA A NI. HLIMNA/LAWM/LÂM/KÊLKÂNG HARHNA PIAHAH HIAN RALDO KAN ȚAN DAWN CHAUH A NI. LÂM-TUAL/HLIMNA HMUN-AH TRAINING, RÂLTHUAM, CHAKNA (EI ȚHA ȚHA) KAN LA MÊK A NI. LÂM-TUAL/HLIMNA PIAH-AH (PIAH LAM RAMAH), MAHNI INHNEH ZEL LEH SETANA BEIH A, HNEH ZEL A NGAI DAWN A NI.
2.3. HE TLÂNGAH KHER LO PAWH…
Samari Hmeichhia nena an inbiaknaah Amah Lal Isua ngeiin a sawichhuak a, “HMEICHHIA, HE TLÂNGAH KHER LO PAWH, PA CHIBAI AN BÛK HUN A THLENG DAWN…” tiin (John 4:21-26). Judate chuan, Jerusalem khawpui leh Jerusalem Temple-ah chauh Pathian a awm a, a inpuang ţhinin an hria a. Ram hla takah Saltângin awm mahse, Jerusalem chu an theihnghilh palh hial pawh an hlauva, “Aw Jerusalem, ka theihnghilh che chuan, ka kut dinglam hian a thil thiam hi theihnghilh ve rawhse. Ka hriat rêng loh che chuan, ka lei hi ka dangah bet tlat rawhse; ka hlimna ber aia Jerusalem ka duh zawk loh chuan” tiin chhechhamin an intiam hial anih kha (Sam 137:5-6).
Lal Isua’n Jerusalem kher lovah pawh Pathian chibai an bûk hun a thlen tur thu a sawi khian, ‘Jerusalem leh Jerusalem Temple-ah khân Pathian a awm tawh lo,’ a tihna lam a ni lo. Judaten Pathian Inpuanchhuahna Hmun an ngai zim lutuk (Jerusalem-ah chauh Pathian awm nia an ngai) leh an ngaihdân dik lo kha a rawn sawifiah zawk a ni.
Hmanrua hi a rei lutuk chuan a hman tlâk tawh ţhin lova, thlâk a ngai ţhin. A Hmantlâk tawh lohna chhan hi A Petu Pathian vang a ni lova, A HMANRUA LEH A DAWNGSAWNGTU MIHRINGTE VANG ZAWK KHA A NI. Cellphone ka neih hmasak ber chu, Kum 2001 khân a ni a. Bangalore-ah, M.Th ka zir laiin Rs.2600/- NOKIA 3310 (Black & White) ka lei ve a. Duhthlan tur model dang pawh a awm lo. Color pawh ala chhuak lo. Tunah erawhchuan, Cellphone changkâng tak tak Rs.60,000/- chuang man lai te pawh a awm tawh zuk nia!!! A Hmangtu-tur duhthusam ang siam kha Company thil tum a ni.
Pathian Hmanrua rêng rêng hi, A PETU PATHIAN AIA A HMANRUA KHA KAN PATHIAN DAWN EMAW, KAN HNE (NING/NGAIAH NEI) EMAW A NIH CHUAN, PATHIANIN A HMANRUA KHA A THLÂK MAI ȚHIN. A châng phei chuan, Amah Pathian Thutiam Tihngheh nân, Amah Pathian ngeiin a pêk a hmanrua kha a TI-MUALPHO HIAL ȚHIN. E.g. Jerusalem & Jerusalem Temple pawh, Pathian Mitthla-tirtu tur leh Pathian lam hawitirtu tur atân a pe a. Mahse, A Petu Pathian aia an ngaihsak zawk tâk avangin Pathianin Jerusalem khawpui leh Jerusalem Temple chu a ti-mualpho a, a ti-tlâwm mai!!!
Kêlkâng, Harhna Thlenna Hmun hi Lalpa’n Hmanrua atân a hmang nasa hle mai, Pathian ropuina pawh a lang nasa. Mahse, Pathianin tâwk a tih hunah chuan ala Thlâk ve leh ang a, Hmanraw dang a rawn hmang leh ang. Hei hi LALPA REMRUAT ZEL A NI. Pathianin a Hmanrua a thlâk nachhan pakhat chu, Lalpa aia kha Lalpa Hmanrua kha kan pathian a, kan Chapopui (chhuang/uanpui) ţhin vang a ni. Lalpa Hmanrua hi Amah Lalpa Pathian aia a lansârh dawn chuan, thlâk mai kha Lalpa’n ţha a ti niin a lang.
Kan Ram, Kohhran, Bial leh Assembly/Synod Puipâte zingah pawh, Hruaitu Duhawm tak tak-te Mual an liam a, anmahni thlâktu mithar an lo awm zel ţhin hi Lalpa remruat a ni. An inthlâk zel ang, Sakawl chu Sakawlin, Sial râng chu Sial rângin a rawn thlâk zel ang. Hruaitute hian an “Hmun Ngai” (Same Post/Position/Status) an luah rei lutuk chuan, an dinhmun kha an pathian a, tisa leh thlarau lamah an dal tial tial a, mite tân ei tur an chhuah tlêm tial tial ţhin. Hei hi thudik leh tlâng hriat a ni.
MAHSE, HEI ERAWH HI CHU HRE RENG ILA. Hmanraw Thar a rawn awm tâk avangin, Hmanraw Hlui kha a Hmantlâk tawh lo tihna a ni lova, a chhia a, paih mai tur a ni, tihna pawh a ni hek lo. A Thar avang khân a Hlui kha a hlui mai chauh a ni. A Hlutna a bo chuang lo. Sap Thufingin, “Old is Gold” an tih kha a dik zawk chu a ni. Pathianin a Mite Kaihhruaina tur leh Tih-harhna atâna Hmanrua a hman rêng rêng-te hi a ţha vek a, an ţangkai vek a. Hnual-suat mai mai leh Hlui-hlawn mai mai theih an ni lo. An ţangkaina mual ala awm zel ang a, an ţangkai hunbi dang a rawn in herchhuak leh ţhin ang.
Kêlkâng Zawha Lalpa Tlâng ruat dang lo awm tur chu, Nangmah emaw, in Kohhran emaw, he kan Ram, Zoram ngei pawh hi a ni thei a ni. Pathian Thutiam a ding reng mai, “TIHNUAM TAK LEH THUAWIH TAKA IN AWM CHUAN, IN RAMA THIL ŢHA-TE HI IN EI ANG” (Isai 1:19). PATHIAN THLARAU THIANGHLIM PÂWLNA LEH MALSAWMNA DAWNGTU TUR MIHRING LEH KOHHRAN LEH RAM CHU A THUAWIH APIANG, A TIHNUAM APIANG AN NI MAI DAWN A NI. THINLUNG ZAWNG ZAWNGIN THUAWIH TAK LEH TIHNUAM TAKIN THLARAU THIANGHLIM I LO DAWNG-SAWNG EM LE???
4. THU TLÂNGKAWMNA
Khawvela ram ţhenkhatah chuan, Hlimna leh Lawmna hun an hman hnu-ah, Chhiatna râpthlâk takin a zui tih te sawi tur a awm a. Kêlkâng Harhna hi Tu-Thuhriltu rawngbawlna avang mah ni lova, Zoram-in heti khawpa a rampum huapa Harhna ropui leh mak danglam tak mai kan tawng a, kan hlawkpui a, kan chen mêk hi, en liam mai mai chi a ni lo. Ngaihtuahna thui tak sen a ngai a ni. Pathianin, he Kêlkâng Harhna Zawhah hian Eng-ang Hunah nge min luhpui dawn??? tih hi ngaihtuah tham a awm. Chuvangin, he Hun hlu tak hi hlawk taka kan hman a ţul hle. Chuvangin, Hei hi tih i tum teh ang aw…
Lalpa’n tlâng min ruat sak hi i zawng zel ang aw,
Lalpa tlâng ruatah ngei awmhmun rem i tum ang aw,
Lalpa min duhna hmunah ngei awm i tum tlat ang aw,
Lalpa duhzawng chauh tih i tum tlat ang aw,
Lalpa ram lâk tumin, harsatna kârah pawh i kal zel ang aw…
(((Adapted From My Message At Saiha Presbyterian Church On May 10, 2015 (Sunday)))]]>
1st. Friday: India ram pumah petrol man litre khatah Rs. 3.96/- leh diesel litre khatah Rs. 2.37/- a tih san a ni.
2nd. Saturday: Champhai district-a Kelkang khuaa Lalrinenga in, Assam type chu bungrua chuh hman lohin a kâng ral a, mihring thi leh hliam an awm lo. Thu dawn danin, kangmei hi Lalrinenga te chhungkua leh an mikhualte awm loh hlana chhuak a ni a, an chhungkua leh an mikhual mi pangate bungrua zawng zawng a kâng ral a ni.
3rd. Sunday: Nagaland-a hel pawl, National Socialist Council of Nagalim – Khaplang (NSCN-K) pawlte’n Nagaland Mon district-a Changlangsu khaw bula Assam Rifles an lambunnaa AR mi pariat thite zingah Jerusalemthara (29) s/o Lalringliana, Vanbawng a tel. Jerusalemthara hi kum 2005-ah Assam Rifles-ah a lut a; a nupui Lalthannguri nen fapa pathum an nei a, a nupui fanaute hi Vairengte-ah an awm mek a ni.
4th. Monday: Mizoram University-a Library and Information Science Department Alumni Association chuan Aizawla I&PR Auditorium-ah Mizorama library tih changtlun zelna tura hmachhawp zirhona leh sawihona an buatsaih. Workshop-ah hian MZU Library Science-a HoD Prof. RK Ngurtinkhuma, Pachhunga University College assistant librarian Dr Lalthanmawii Sailo leh MZU Central Libary-a professional assistant Dr C.Lawmzuala te paper buatsaih an zirho a ni.
5th. Tuesday: UNODC, World Vision leh Mizoram University Students Council ṭangkawp chuan MZU conference hall-ah ‘One day sensitization programme for young people in Mizoram’ tih thupui sawihona hun an hmang a, MZU vice chancellor Prof. R.Lalthantluanga’n a hmanpui. Sawihonaah hian mithiamte’n damdawi hman sual chungchang an sawi a ni.
6th. Wednesday: MPL club zinga Aizawl FC chuan I League second division khelh mekah Golaghat-ah Aizawl FC-in Siliguri-a an hneh loh Chanmari FC chu 4-2 in an hneh a, an hnuai chiaha awm Lonestar Kashmir FC-in table hnuai lama awm Kenkre 1-1 a an draw bawk avangin MPL3 champion hi I League second division-ah point 31 hmu tawhin khelh khat la awm mahse Lonestar Kashmir FC-in point 27 chauh an la hmuh avangin an champion ta. I League second division champion team ten I League an khelh theih dawn avangin season thara I League khel turin an tling.
7th. Thursday: AIDS natna avanga thi, nu leh pate fa, fahrah ni ta te pual ni, World AIDS Orphans Day a ni a, he ni pual hian Shalom chuan EFICOR leh TEAR Australia te nena tang rualin Aizawla Millennium Centre-ah inkhawm an buatsaih. He inkhawmah hian MSACS Project Director, Dr. Lalmalsawmi Sailo chuan, Kohhran leh khawtlang tanrualna a that phawt chuan, Mizoramah hian he natna leh a veite buaipui kawngah thui tak kal theih a nih a beisei thu a sawi.
8th. Friday: MBSE hnuaia kumina Higher Secondary School Leaving Certificate Exam result a chhuak a; za zela 74.53 an pass. An dinhmun chu distinction-ah 151, 1st Division-ah 1,468, 2nd Division-ah 2,452, 3rd Division-ah 3,512 a ni.
9th. Saturday: Champhai Kanan Veng Congress unit-te chuan April 30, 2015-a V/C inthlan neih zawh taka returning officer (RO) thil tih dana lungawi lohna lantirna atan kawng an zawh. An lungawi loh chhan nia lang chu Champhai Kanan Vengah hian V/C seat pasarih a awm a, RO-in INC pali leh MNF pathum tlinga a puan hnuah, ballot paper chhiar ṭhat leh a ni a, MNF pali leh Congress pathum tlinga puan an nih vang a nia; “Result hi kan pawm thei lo,” an ti.
10th. Sunday: Salvation Army corps hrang hrangte chuan Mother’s Day an hmang. Mother’s Day-ah hian nute hlutzia leh pawimawhnate an inzirtir a, naupangte’n an nute hnenah thilpek an hlan bawk.
11th. Monday: Saiha Maubawka tlangval pahnih – Lalchamliana (22) s/o Zohminga leh Vabeiriapha (19) s/o Chhualai te chu Kawlchaw bul Chhimtuipui luiah chesualin an tla hlum. Lalchamliana hi tuiah a tla a, Beiriapha’n chhan a tumna lamah an pahnihin an tla dun ta a ni.
12th. Tuesday: International Nurses Day a ni a, Mizoram hmun hrang hrangah nurse-te’n an hmang a; thupui chu ‘Nurses: A force for change: Care effective, cost effective’ tih a ni. International Nurses Day-ah hian India President chuan India rama nurse hna thawk ṭha thlan chhuahte hnenah Florence Nightingale Award a hlan ṭhin a, kumin International Nurses Day-ah hian Vanhnuaithangi, Kulikawn chuan Florence Nightingale Award a dawng.
13th. Wednesday: Lalmohan (34), Mualṭhuam, Mamit district chu a nupui, Koriti (24)-in an fehnaah a sât hlum. Lalmohan te nupa hi loah an feh dun a, a nupui chu tlaiah amah chauha a haw avangin, an ṭhenawmte’n a pasal awmna an zawt a, thlámah a sah hlum thu a sawi a ni. Koriti hi police-in an man nghal.
14th. Thursday: Lawngtlaia AH&Vety department chuan NLUP second phase hnuaiah vawk vulh thlangtu chhungkua 186 hnenah vawkte pali ṭheuh, a vaiin vawkte 744 leh a chaw man tur Rs. 34,950/- ṭheuh an sem. Sum sem zawng zawng hi Rs. 65,00,700/- a ni. Heti hian NLUP seond phase-a vawk vulh thlangtu chhungkua 977 zinga chhungkua 849 hnenah ṭanpuina sem zawh tawh a ni a, chhungkua 128 hnenah June 2015 chhunga sem leh tum a ni.
15th. Friday: UPC (North East India) general headquarters office thar chu UPC general superintendent Rev. VL Dika Sailo-in Pathian hnenah hlanin a hawng. UPC Office hawnna inkhawm hi office awmna bialtu MLA Lt.Col. ZS Zuala leh AMC chairman CT Zakhuma ten an hmanpui a; tlaiah office thar lawmna ruai an ṭheh nghal.
16th. Saturday: Leitan Bial KṬP-te Leitan Kohhran hall-ah blood donation camp an huaihawt a; Synod Hospital tan thisen unit 63 an pe a, a petute mipa 55 leh hmeichhia pariat an ni.
17th. Sunday: North East India Christian Council Youth Assembly (NEICCYA) Biennial Assembly vawi 16-na, May 15, 2015 zana Aizawl Temple Corps biak ina ṭan chu a ṭiak. NEICCYA Assembly-ah hian hruaitu tur an thlang. President-ah Rev. Eleazer Sanglyne (KJP Synod) chu thlan a ni. NEICCYA hi NEICC hnuaia ṭhalai pawlte intawhkhawmna a ni a; India hmarchhak biala kohhran pawl 35 leh para-church pakua an tel. Tun ṭum Assembly-ah hian Manipur, Meghalaya, Assam, Nagaland leh Mizoram aṭangin palai 408 an kal a ni.
18th. Monday: International Museum Day a ni a, he ni pual hian Mizoram State Museum chu mipui tan man chawi loa tlawh theiha hawn a ni. Inter-National Council of Museum (ICOM) chuan May 18 hi kum 1977 khan International Museum Day atan a puang a, Mizoramah chuan kum 2005 aṭang khan hman ṭan a ni. Tun dinhmunah Mizoram State Museum-ah hian gallery paruk – Zoology, History & Mineral, Anthropology, Ethnology, Textile leh Archaeology-te a awm a; thil (object) 933 phochhuah niin, reserved collection-ah object 2,824 dahṭhat a ni.
19th. Tuesday: Chief Minister Lal Thanhawla pian champha a ni a; Haryana Niwas, Chandigarh-a Swatchh Bharat Mission Sub-Group meeting a telnaah state dang chief minister leh minister dangte’n lawmpuina an hlan. Lal Thanhawla hi May 19, 1938-ah a piang a ni.
20th. Wednesday: Samaritan Association for the Blind enkawl Special Blind School, Durtlang chuan an sikul atanga kumina HSLC pass te lawmpuina hun an hmang a, Pu Lal Thanzara, Health & Family Welfare Minister chu khuallian a ni. Special Blind School hi May ni 1, 2001 khan din a niin pawl 1 atanga pawl 10 thleng a awm a, tunah hian zirlai 30 an awm a ni. HSLC hi vawi 9 exam tawhin vawi 6 chu 100% an lo pass tawh a ni. Kumin hian zirlai pahnih HSLC exam te chu an passed ve ve a ni.
21st. Thursday: India ram hmun dangte rualin Mizoram sorkar hnuaia department hrang hrang ten Anti Terrorism Day an hmang. He ni hi Prime Minster hlui Rajiv Gandhi thih ni champhaphak denchhenin kum tin hman thin a ni.
22nd. Friday: Pachhunga University College-a assistant professor H Laldinmawia lehkhabu ziah ‘Literature Lamtluang’ tih chu minister Zodintluanga’n I&PR Auditorium-ah a tlangzarh. Lehkhabu hi Rs. 300/- man a ni.
23rd. Saturday: Lunglei District Anti-Tobacco Squad, Food Safety Authority leh Custom department-te ṭangkawp chuan Lunglei khawpuiah dan loa vailho leh a kaihhnawih zuar leh ei tur him tâwk lote dapchhuah beihpui an thlak a; COTPA leh Food Safety & Standard Act bawhchhiaa zawrh meizial leh Gutkha product eng emaw zat an man a, a neitu mi pali an man bawk.
24th. Sunday: Jerry Ngurthansanga (23), Mamit Field Veng chuan J Chawnghmingthanga te in rawk tumin a luhchilh a, ina awm Chawnghmingthanga fanu kut a thlak. Hei vang hian Jerry Ngurnunsanga hi police-te’n an man nghal.
25th. Monday: Aizawl khawpuia Closed Circuit Television (CCTV) vuah thar leh Aizawl SP Office-a CCTV Control Room thar chu Home minister R.Lalzirliana’n a hawng. A thawh khatna atan cheng nuai 395.5 hmangin Aizawl khawpui hmun 10-ah CCTV camera vuah a ni tawh a, hmun 23 dangah vuah leh tur a ni. CCTV Control Room chu Aizawl SP Office-ah chiah dah a la ni a, police station dangah pawh la dah tum a ni.
26th. Tuesday: Mizoram Governor thar Lt.Gen. Nirbhay Sharma (69) chu Raj Bhavan Durbar Hall-ah Gauhati High Court judge T.Vaiphei chuan rinawmna tuh tiamtirin a la lut. Mizoram state a nih hnua Larsap 17-na a ni. Lt.Gen. Nirbhay Sharma hi kum 1946-ah Uttar Pradesh khawpui Lucknow-ah a piang a, National Defence Academy-a a zir chhuah hnuah kum 1966-ah Indian Army a zawm a; sipai chawimawina PVSM, UYSM, AVSM leh VSM-te a dawng hman. Thiamna lamah M.Sc, M.Phil (Defence Studies) a ni.
27th. Wednesday: Power & Electricity department-a electrical worker (jugali) Lianrema (46), Mamit Chhimveng chu Mamit tui lakna electric 11KV line-in a man a, ká chhawn lohin a thi
28th. Thursday: Lai Autonomous District Council-a MDC leh opposition leader ni lai, B Lalduhsaka (56) chu thawhah avangin a thi. B.Lalduhsaka hi kum 2002, 2005 leh 2010-a LADC inthlanah MNF ticket-in Chawngte P bial aṭanga thlan tlin a ni.
29th. Friday: Sorkar laipuiin naupang huaisen chawimawina, Jeevan Raksha Padak a pek chu Mamit district-a a dawngtute hnenah Mamit DC Vanlalngaihsaka’n DC conference hall-ah a hlan. Chawimawina dawngtute chu – Malsawmtluangi leh Hani Ngurdinthari, Lengte khua ve ve an ni. Award hian chawimawina thuchei, medal leh Rs. 40,000/- a keng a ni.
30th. Saturday: Lawngtlai district-a Sihtlangpui khaw naupang pathum chu Chhimtuipui luiah an tla a, an zinga pahnih an thi a, pakhat chu dama chhanchhuah a ni. Naupang pathumte hi chengkawl khawrh turin Chhimtuipuiah an kal a, lui dài kai an tum laiin tuiin a la ta a ni. Elvis-a s/o Chhimthangvela chu chhanchhuah hman a ni a; Elvis-a unaunu, Khawpuimawii leh Ramthianghlima d/o Lalngeni te erawh chu chhan hman lohin an tla hlum a ni.
31st. Sunday: Lungleia District Education Office (DEO) gate bulah bomb a puak a, bomb hian darthlalang eng emaw zat leh bang ṭhenkhat a tichhia.]]>